10 Ramalan Menakjubkan Untuk 10 Tahun Akan Datang (2030)

Banyak yang berubah dalam tempoh 10 tahun dan sepanjang sedekad yang lalu, kita telah melihat permulaan kepada perlumbaan untuk ke Marikh, pelancaran komersial kereta tanpa pemandu dan gambar pertama lubang hitam.

Dan dalam sepuluh tahun akan datang, perubahan-perubahan yang akan berlaku adalah lebih luar biasa.

Ramalan-ramalan ini bukanlah diperoleh dengan sekelip mata tetapi ia adalah gabungan ramalan saintifik dan ekonomi dari beberapa pakar terkemuka di dunia serta projek-projek sebenar, yang sedang dijalankan oleh pencipta sebenar.

Dan ia bukan hanya fantasi tetapi peristiwa yang kemungkinan besar akan berlaku dalam tempoh 10 tahun akan datang.

iluminasi.com kongsikan 10 ramalan menakjubkan untuk 10 tahun akan datang.

Mesin yang boleh membaca minda atau otak kedengaran seperti sesuatu yang mustahil dan fantasi, tetapi jika saintis jika ahli sains memenuhi jadual yang dirancang, kita bakal melihat mesin telepati pertama yang diumumkan dalam tempoh 12 bulan akan datang.

Itulah tarikh akhir yang ditetapkan oleh sekumpulan saintis Jepun pada tahun 2010 apabila mereka mula-mula mengumumkan rancangan untuk melancarkan mesin yang boleh membaca minda anda dan mengubah pemikiran anda menjadi mesej teks.

Satu pasukan saintis Jepun telah membangunkan teknologi yang dapat memecahkan aktiviti otak untuk mencipta imej kasar dari pemikiran orang.

Sementara itu, ahli sains di Universiti Carnegie Mellon telah mencipta mesin yang dapat melihat isyarat otak dan menggunakannya untuk membaca pemikiran dalam fikiran anda. Mereka mendakwa ia mampu mencapai ketepatan 87%.

Dan tak lama lagi, kita mungkin dapat membeli peranti ini.

Kereta tanpa pemandu telah berada di pasaran, tetapi ia sukar untuk ditemui di mana-mana. Hari ini, memiliki sebuah kereta yang boleh memandu anda ke tempat kerja biasanya satu kemewahan yang hanya mampu untuk orang kaya.

Kerana ini adalah tahun di mana syarikat China, Baidu, merancang untuk melancarkan armada kereta tanpa pemandu untuk memenuhi jalan-jalan di Beijing dan Shanghai.

Dan jika kita menggunakan kejayaan kereta elektrik China sebagai bukti, maka kita boleh melihat teknologi ini digunapakai di China lebih pantas dari di Barat.

Tanpa halangan kebebasan dan demokrasi yang menjengkelkan, China boleh menjadikan pembelian kereta elektrik sebagai satu keperluan.

Di bandar-bandar terbesar China, sesiapa yang membeli kereta dikuasakan minyak petrol terpaksa membayar RM64,000 untuk nombor pendaftaran, secara praktikalnya mahu memaksa rakyat membeli kereta elektrik.

Dan hasilnya, sekitar 60% daripada penjualan kereta elektrik global ketika ini dijual di China.

Jika Baidu mendapat sokongan kerajaan China, kita boleh menjangkakan untuk melihat kereta pandu sendiri memenuhi jalan-jalan menjelang tahun 2021.

Pada tahun 2022, Eviation Aircraft merancang untuk melancarkan pesawat komersial berkuasakan elektrik sepenuhnya pertama di dunia, yang menjadikan ini bukan lagi satu idea sains fiksyen.

Pesawat Eviation telah diumumkan ke dunia dan ia bukan yang pertama seumpamanya. Satu pasukan juruterbang telah mengelilingi dunia sebagai pesawat elektrik.

Tetapi pada tahun 2022, kita akan mula melihat kapal terbang elektrik dengan panel solar menjadi pilihan sebenar untuk setiap penerbangan yang kita naiki.

Norway telah komited untuk menggunakan pesawat berkuasa elektrik pada 2023 dan merancang untuk mempunyai lapangan terbang pertama di dunia yang serba mencukupi dengan sumber-sumber tenaga boleh diperbaharui pada tahun 2025.

Pesawat Eviation menjangkakan bahawa pesawat elektrik mereka hanya perlu membelanjakan RM32 untuk tenaga bagi melakukan perjalanan 160 kilometer, berbanding RM1,600 yang diperlukan untuk bahan api.

Sekarang kita berada di tengah-tengah perkembangan ekonomi terpanjang dalam sejarah Amerika, namun ia tidak akan kekal selama-lamanya.

Lambat-laun, pasti akan berlaku satu lagi kemelesetan. Dan jika ramalan Majlis Dasar Perniagaan Global adalah benar, hari-hari yang paling sukar akan menemui kita pada tahun 2023.

Mereka telah meramalkan bahawa kita akan mula melihat pertumbuhan ekonomi menjadi perlahan dan bahawa ia tidak akan kembali naik sehinggalah selepas tahun 2023.

Ketika ini berlaku, hutang negara yang semakin meningkat akan berhadapan dengan risiko yang lebih besar dan risiko yang lebih besar untuk ekonomi global,.

Kemudian, kita akan mula melihat negara-negara dengan pasaran baru muncul tidak membayar hutang mereka.

Walaubagaimanapun, kemelesetan ini bukan sahaja menjadi perlahan secara global, tetapi juga satu penstrukturan semula.

Asia Timur adalah bahagian yang dijangka tidak begitu terjejas, bermakna kita akan melihat India, Vietnam, Filipina dan juga China melonjak ke hadapan ketika mana Barat merosot.

Tahun 2024 adalah tahun yang kita mungkin berjaya menghantar manusia ke planet Marikh. Ia adalah tahun di mana program Space X oleh Elon Musk merancang untuk menghantar roket pertamanya ke Marikh.

Dan sudah tentunya jika Elon Musk tidak berjaya mencapai matlamat ini, pastinya ia akan direalisasikan oleh orang lain.

Semua ini hanya bergantung kepada jarak. Pada tahun 2024, orbit Bumi dan Marikh akan diselaraskan dengan cara yang membolehkan pelayaran antara planet berlaku dengan paling mudah.

Misi yang paling berani yang telah diumumkan oleh NASA untuk tahun 2024 adalah misi yang dikendalikan manusia untuk ke bulan.

Pada tahun 2013, kerajaan AS mengumukan Inisiatif BRAIN, satu rancangan untuk memetakan dan memahami aktiviti di dalam otak manusia menjelang tahun 2025.

Apabila projek itu memasuki tahun terakhir, para saintis yang terlibat sudah akan berada jauh ke hadapan daripada tahap analisis dan akan melakukan sentuhan terakhir terhadap aplikasi yang menggunakan apa yang mereka pelajari mengenai minda manusia.

Diharapkan penyelidikan itu akan membolehkan kita mengimbas otak manusia dan mengenal pasti isu-isu kesihatan mental seperti gangguan tekanan pasca trauma (PTSD) dan kemurungan.

Dam jika keadaan berjalan lancar, teknologi ini juga akan boleh membenarkan ahli neurosains membetulkan masalah-masalah tersebut.

Saintis mungkin akan mempunyai pemahaman yang cukup kuat tentang neurosains di sebalik kesihatan mental yang boleh mengubah semula otak manusia dan memperbaiki masalah kemurungan.

Dengan ini, pesakit tidak lagi perlu berjumpa dengan ahli terapi atau makan ubat-ubatan seperti sekarang.

Itu adalah satu ramalan optimis, tetapi secara realistik, saintis menjangkakan dapat mengukur tahap PTSD dan ketagihan dengan mengimbas otak manusia menjelang tahun 2025.

Penyakit kardiovaskular masih menjadi antara punca utama kematian di seluruh dunia. Tak kiralah betapa banyak perkara malang yang kita berjaya elak, kita tetap tidak dapat mengelak daripada jantung kita daripada menua.

Namun, ramalan mengatakan kita boleh melakukannya menjelang tahun 2026. Ini adalah tahun di mana Harvard Stem Cell Institute menjangkakan akan menyiapkan ujian klinikal ke atas penyelidikan mereka dalam menterbalikkan penuaan hati manusia.

Mereka telah mengenal pasti protein yang mana apabila disuntik ke dalam tikus yang semakin menua, dapat mengurangkan penebalan dinding hati tikus tersebut.

Tak lama lagi, mereka akan melakukan ujian ke atas manusia dan menjelang tahun 2026, ujian klinikal ini akan siap. Jika mereka berjaya, kita mungkin dapat memulihkan salah satu penyebab kematian terbesar manusia.

Terdapat negara-negara membangun yang berkembang pada kadar yang mengejutkan sehinggakan kita bakal melihat perubahan besar dalam keseimbangan kuasa global.

Menurut Goldman Sachs, syarikat pelaburan bank multinasional dan perkhidmatan kewangan Amerika Syarikat, perkara ini tidak dapat dielakkan dan ia akan berlaku antara 2026 dan 2027.

Menjelang tahun 2026, mereka meramalkan bahawa China akan mengatasi Amerika Syarikat sebagai ekonomi terbesar dunia. Tetapi perubahan kuasa tidak akan berhenti dengan China.

Menjelang tahun 2027, Goldman Sachs percaya bahawa negara-negara BRIC iaitu Brazil, Rusia, India, dan China, akan mempunyai KDNK gabungan yang lebih tinggi daripada negara-negara G7 iaitu Kanada, Perancis, Jerman, Itali, United Kingdom, dan Amerika Syarikat.

Buat pertama kalinya sejak kebangkitan Mesir, kita akan melihat keseimbangan kuasa global mula beralih dari hemisfera Barat, satu perubahan yang boleh memberi kesan kepada seluruh dunia.

Jurassic Park mungkin tidak akan kekal sebagai sains fiksyen selama-lamanya. Menjelang tahun 2028, para saintis percaya bahawa mereka akan mempunyai keupayaan untuk menghidupkan semula spesis haiwan yang telah pupus.

Menurut kajian in, kita mungkin perlu menunggu lebih lama selepas tahun 2028 untuk menghidupkan kembali dinosaur seperti velociraptors dan tyrannosaurus rexes, tetapi dengan kecanggihan dalam kejuruteraan pengklonan dan genetic, kita mungkin berjaya menghidupkan kembali haiwan seperti burung dodo.

Ketika ini, para saintis sudah menjalankan beberapa pendekatan yang berbeza untuk memulihkan kepupusan.

Ada yang cuba menggunakan bahan genetik haiwan yang sudah pupus untuk membuat klon yang serupa, sementara yang lain menggunakan pembiakan selektif atau teknik genetik untuk cuba menghasilkan spesis yang paling hampir dengan saudara terdekat haiwan tersebut.

Menjelang akhir tahun 2029, populasi manusia dijangka akan mencecah 8.5 bilion orang dan apabila ini berlaku, kita akan mempunyai masalah-masalah baru.

Para saintis percaya bahawa penghujung tahun 2020-an akan menjadi penanda kepada perubahan baru dalam keutamaan manusia.

Pada masa itu, kita akan memerlukan 50% lebih banyak makanan dan tenaga daripada yang kita lakukan hari ini, serta 30% lebih banyak air tawar.

Dan apabila sumber paling penting ini semakin berkurangan, ia akan membawa manusia ke tahap krisis kemanusiaan.

Kehabisan makanan dan air akan menjadi masalah yang sangat nyata dan pada tahun 2029, barulah manusia akan mula menyedari betapa besar masalah yang dihadapi.

Menurut Penasihat Saintifik United Kingdom iaitu John Beddington, jika masalah ini tidak ditangani, dekad seterusnya akan membawa kepada sebuah konflik global era baru di mana negara-negara akan mula berperang untuk mendapatkan tanah dan air.


Amukan Kesagake - Serangan Beruang Terburuk Dalam Sejarah Jepun

Pada tahun 1915, Jepun sedang berada di kemuncak Perang Dunia Pertama. Selain memerangi tentera Jerman, penduduk di Rokusen Sawa, 29 km dari pantai barat Pulau Hokkaido mempunyai musuh yang berbeza iaitu seekor beruang coklat Ussuri.

Beruang yang bangun lebih awal daripada hibernasi itu sangat lapar dan mula keluar mencari makanan. Ia bakal menggemparkan Jepun dan meninggalkan kisah hitam bagi penduduk tempatan. Melalui rekod yang dicatatkan dengan teliti, berikut adalah kisah serangan beruang terburuk dalam sejarah di Jepun.

Semuanya bermula pada pertengahan November apabila seekor beruang coklat muncul di hadapan pintu rumah keluarga Ikeda. Pertembungan pertama itu agak menakutkan tetapi tidak membahayakan. Beruang itu hanya mengambil beberapa batang jagung dan beredar.

Pada 20 November, beruang itu sekali lagi muncul di tempat sama. Ketua keluarga Ikeda mulai bimbang dan meminta bantuan jiran tetangganya. Pada 30 November, mereka berjaya menembak beruang itu tetapi ia berjaya melarikan diri.

Mereka mengesan beruang itu melalui titisan darah yang ditinggalkannya. Ia membawa mereka sehingga Gunung Onishika tetapi gagal menemui haiwan itu. Mereka berhenti mencari apabila menyangka beruang itu mungkin tidak akan keluar jauh akibat cedera.

Beruang itu muncul semula pada pagi 9 Disember, kali ini di rumah keluarga Ota pula. Isteri ketua keluarga Ota iaitu Abe Mayu sedang menjaga seorang bayi jirannya bernama Hasumi Mikio.

Apabila memasuki rumah keluarga Ota, beruang itu membunuh Mikio dan menyeret Mayu keluar. Mayat Mayu kemudian ditemui tertanam dalam salji di bawah sebuah pokok tidak jauh dari rumahnya.

Pasukan mencari berjaya menemui beruang itu tidak jauh dari tempat kejadian. Beberapa orang yang membawa senapang menembak ke arah haiwan itu tetapi hanya satu tembakan sahaja mengenainya. Beruang itu berjaya meloloskan diri sekali lagi.

Penduduk kampung semakin risau sekiranya beruang kelaparan itu akan kembali menyerang. Ramai penduduk bersenjata datang ke rumah keluarga Ota untuk membuat kawalan dan penjaga tambahan juga dihantar ke rumah jiran berhampiran iaitu keluarga Miyouke.

Pada waktu malam, kelibat beruang itu dilihat seketika berhampiran kediaman keluarga Ota. Para pengawal lain dari rumah jiran terdekat datang dan berkumpul di halaman keluarga Ota setelah mengetahui hal itu.

Tanpa disedari, beruang itu berjaya menyelinap masuk ke dalam rumah keluarga Miyouke yang ditinggalkan pengawal untuk ke rumah keluarga Ota. Ketika itu, beberapa orang isteri pengawal dan anak-anak mereka berada dalam rumah itu.

Dalam serangan tragis itu, isteri Miyouke iaitu Yayo dan tiga orang anaknya telah diserang haiwan buas yang sedang mengganas itu. Dua orang kanak-kanak lain dan seorang wanita hamil yang berada dalam rumah itu turut terbunuh.

Seorang pengawal yang berada berhampiran telah terdengar bunyi bising dari rumah Miyouke lalu pergi menyiasat. Apabila dia membuka pintu, beruang itu berhenti menyerang Yayo dan meluru ke arahnya pula. Dia cuba mempertahankan diri tetapi dicakar di bahagian belakang badan.

Ajaibnya, Yayo berjaya melarikan diri dan memberitahu perkara itu kepada para pengawal lain. Apabila para pengawal itu tiba, mereka terdengar bunyi bising dari dalam yang menandakan bahawa beruang itu masih berada di dalam rumah.

Para pengawal mahu membakar sahaja rumah keluarga Miyouke untuk membunuh beruang itu tetapi dihalang oleh Yayo kerana khuatir ada mangsa yang masih hidup di dalamnya.

Para pengawal bersetuju dan berpecah kepada dua kumpulan. Satu kumpulan mengawasi pintu hadapan manakala selebihnya pula mengawasi pintu belakang rumah itu.

Apabila beruang itu keluar dari pintu hadapan, keadaan menjadi panik dan haiwan itu sekali lagi berjaya melarikan diri. Keadaan dalam rumah itu sangat mengerikan dan hanya dua orang kanak-kanak sahaja yang terselamat.

Ketika kejadian itu, ketua keluarga Miyouke berada di luar kawasan. Apabila pulang barulah dia mengetahui apa yang menimpa keluarganya. Dia kemudiannya telah berjumpa dengan Yamamoto Heikichi, seorang pemburu beruang profesional.

Apabila diterangkan, Heikichi yakin bahawa pelakunya adalah seekor beruang yang dinamakan Kesagake. Menurut Heikichi, Kesagake pernah mengamuk dan membunuh tiga wanita lain sebelum ini di kampung berlainan.

Namun, Heikichi yang telah menjual senapangnya tidak dapat membantu dan terpaksa menolak permintaan Miyouke untuk memburu Kesagake.

Dua hari kemudian, pihak berkuasa tempatan telah membentuk satu pasukan penembak tepat dan salah seorang ahlinya termasuklah Yamamoto Heikichi.

Pada 13 Disember, Kesagake sekali lagi telah memasuki rumah keluarga Ota dan mengambil semua makanan simpanan mereka. Tidak terhenti di situ, Kesagake juga telah memasuki lapan buah rumah lain sebelum menghilangkan diri ke dalam hutan. Dalam kejadian kali ini tiada kemalangan jiwa yang dilaporkan.

Bersama-sama Heikichi, pasukan memburu beruang kini seramai 60 orang. Pada malam yang sama mereka berjaya mengesan Kesagake dan menembaknya tetapi gagal membunuhnya.

Satu pasukan kecil yang diketuai oleh Heikichi telah dibentuk untuk mengikuti kesan darah dan tapak kaki beruang yang cedera itu. Heikichi yang mahir memburu beruang akhirnya berjaya menemui sarang beruang itu di bawah sebuah pokok oak Jepun.

Heikichi hanya meminta seorang pembantu sahaja menemaninya untuk menghampiri sarang itu. Apabila berada dalam lingkungan 20 dari beruang itu, Heikichi telah melepaskan dua tembakan. Satu mengenai jantungnya makakala satu lagi pula mengenai kepala haiwan itu.

Kesagake yang sangat besar itu akhirnya terbunuh. Para pemburu telah mengukur saiz haiwan buas itu dan mendapati ia setinggi sembilan kaki dan seberat 340 kg.

Tidak lama selepas peristiwa tragis itu, Rokusen Sawa menjadi perkampungan tinggal apabila para penduduk berpindah keluar kerana takut serangan beruang lain akan berulang.

Selain kelaparan, ramai percaya bahawa serangan beruang berlaku berpunca daripada penebangan hutan dan pembukaan penempatan baru berhampiran kawasan hutan. Ini menyebabkan kawasan beruang mencari makanan semakin mengecil dan terpaksa memasuki penempatan manusia.

Sebagai menghormati mangsa yang terkorban, terdapat sebuah penempatan telah dibina semula di Rokusen Sawa berdasarkan rumah asal bagi memperingati tragedi serangan Kesagake. Kisah serangan secara terperinci juga diterangkan kepada pengunjung di sana.


Mengapa Anjing Berpusing-Pusing Dan Menghadap Utara Sebelum Berak?

Pastinya kebanyakan daripada kita pernah melihat anjing berak atau membuang air besar di tempat awam. Dan sering kalinya kita tidak begitu memberikan perhatian padanya.

Namun apa yang ramai tak tahu adalah selalunya "proses" ini dilakukan dengan menghala ke arah utara. Pelik, kan?

Persoalan yang sudah terang lagi bersuluh nya adalah mengapa anjing melakukan sedemikian dan yang paling penting, adakah ini juga dilakukan oleh haiwan-haiwan lain?

Seperti kebanyakan planet lain, Bumi mempunyai medan magnet yang memancar keluar dari kutub magnet.

Dengan kata mudah, ia disebabkan oleh pusaran cecair logam cecair di teras luar, yang mana yang terletak kira-kira 3,000 kilometer di bawah permukaan Bumi.

Logam yang berputar ini menghasilkan arus elektrik yang menjana dan mengekalkan medan magnet.

Paksi magnet Bumi sedikit "lari"dari paksi geografi dengan 11.2°, manakala Kutub Magnet Utara terletak berhampiran dengan geografi Kutub Selatan, dan sebaliknya.

Kutub Utara dan Selatan masing-masing mendapat nama kerana magnet kompas biasa akan menunjuk jarumnya ke arah utara kompas dengan mengarah ke utara Bumi (iaitu magnetik Selatan - kutub yang bertentangan menarik).

Manakala manakala magnet kompas menunjukkan jarumnya ke arah selatan kompas dengan mengarahkan ke selatan geografi Bumi (atau magnetik Utara).

Medan ini kerap berubah-ubah, malah berubah setiap hari dan hanya dikatakan menjadi "tenang" untuk tempoh 20% daripada waktu siang.

Tarikannya yang paling kuat adalah berhampiran dengan kutub dan paling lemah di khatulistiwa. Kehadiran medan magnet memainkan peranan penting dalam memastikan kehidupan bertahan hidup di Bumi.

Medan magnet yang kuat di sekeliling Bumi berinteraksi dengan angin suria dan menghalangnya daripada mencapai permukaan Bumi.

Jika tidak, angin suria ini akan menghakis atmosfera dan air, menjadikan keadaan yang tidak dapat diterima oleh apa-apa jenis hidupan di Bumi.

Para saintis membuat spekulasi bahawa Marikh kehilangan air dan atmosfera ketika medan magnetnya hilang, dan kekurangan medan magnet juga adalah sebab mengapa Venus tidak menyokong kehidupan.

Jika anda perasan bahawa anjing anda atau anjing di kawasan kejiranan berpusing-pusing beberapa kali sebelum kencing, berak ataupun tidur, sebenarnya ia sedang menyusun semula GPS dalamannya dengan paksi magnet Bumi.

Haiwan ini lebih cenderung untuk mengarah ke Utara ketika 20% daripada waktu siang, ketika mana medan magnet Bumi dalam keadaan paling tenang.

Selain itu, walaupun medan ini berubah-ubah, anjing secara aktif mengelak dari paksi Timur-Barat. Alasan mengapa anjing melakukan perkara ini masih diperbahaskan.

Penyelidik berspekulasi bahawa ia berkaitan dengan keupayaan luar biasa haiwan ini seperti mencari jalan sendiri dan juga untuk ke kawasannya.

Sebenarnya, anjing mempunyai kawasan tetap dan ia menyimpan peta "mental" bagi kawasan tempat tinggal atau tempat yang dilawati.

Tahi dan air kencing mengandungi banyak maklumat tentang seseekor anjing itu seperti umur, jantina, kecergasan, penyakit dan sama ada ia sudah bersedia untuk mengawan atau tidak.

Apabila anjing kencing atau berak, ia akan menyelaraskan dirinya dengan paksi. Ini mungkin membantu anjing untuk menandakan wilayah dan mengingati batu asasnya.

Namun para saintis masih tidak dapat mengesahkan bagaimana haiwan ini tahu arah yang mana adalah arah utara. Menurut saintis, terdapat dua kemungkinan.

Pertama adalah, sama ada anjing mengesan medan magnet secara sedar melalui bau, rasa, bunyi atau deria lain.

Yang kedua adalah, ia mungkin bertindak balas secara beransur-ansur terhadap isyarat fisiologi, seperti "berasa lebih selesa" dalam menghadap satu arah daripada arah yang lain.

Namun begitu, telah dipastikan bahawa seperti beberapa haiwan lain, anjing adalah haiwan "magnetoreceptive" dan oleh itu ia dapat mengesan medan magnet Bumi.

Kajian lanjut sedang berusaha untuk memahami aspek yang lebih halus dari naluri yang hebat ini.

Pelbagai jenis organisma menggunakan cara yang berbeza untuk mengesan dan menggunakan kutub magnet bumi bagi menyelaraskan diri dalam ruang.

Penghijrahan adalah contoh fenomena terbaik yang menunjukkan navigasi magnetoreceptive yang luar biasa.

Adakah anda tahu bahawa burung boleh berhijrah berpuluh-puluh ribu kilometer, kadang-kala tanpa berhenti atau berehat?

Sebenarnya, satu kajian yang sangat menarik menunjukkan bahawa burung sebenarnya dapat melihat medan magnet Bumi, dan burung yang berhijrah dikatakan "menetapkan semula" kompasnya setiap malam.

Inilah cara bagaimana haiwan ini boleh menempuh jarak sejauh walaupun tanpa bantuan Google Maps.

Lebah pula terkenal dengan mempunyai perut magnetik yang dapat merasakan medan magnet, satu keupayaan yang telah diuji menggunakan magnet kekal yang kuat.

Serangga ini menggunakan keupayaan ini untuk mencari jalan pulang dan juga berulang-alik melawat sumber makanan yang ditemui.

Keupayaan ini juga diketahui hadir pada lembu dan rusa. Kajian telah mengesahkan bahawa lembu-lembu yang sedang meragut rumput akan menghala ke magnetik Utara Bumi, sama seperti anjing yang sedang berak.

Magnetoresepsi dalam haiwan adalah bidang yang sangat menarik dan luas yang masih memerlukan sejumlah besar kajian.


5 Lagu Tentang Wawasan 2020 Yang Popular ...dan Tak Popular

Pada detik artikel ini ditulis, negara kita telah melangkah ke dalam dekad yang selama ini sangat dinanti - permulaan tahun 2020.

Bagi rakyat Malaysia, 2020 menandakan satu kemuncak yang selama ini hanya bermain dalam kepala kita tentang hala tuju masyarakat kita, yang telah dimulakan sejak awal tahun 1990-an dahulu. Ada yang membayangkan kita akan ada kereta terbang dan ada yang mengimaginasikan tentang wajah Kuala Lumpur yang bergemerlapan.

Pelbagai kempen kerajaan kita dalam cuba menjayakan visi 2020 dilakukan, dengan pertandingan mewarna peringkat sekolah, tayangan media, ucapan, ceramah dan yang paling popular - lagu yang mengangkat Wawasan 2020. Sempena tiba 1 Januari 2020, apa kata kita imbas balik 5 lagu berkenaan tahun 2020 paling diingati kita.

Lagu yang seingat penulis, pernah dijadikan lagu wajib nyanyian pelajar sekolah satu masa dulu - rasanya generasi-generasi yang lahir tahun 80-an serta 90-an, malahan awal 2000 pasti menghafal sepenuhnya bait-bait lirik lagu ini.

Mampu meningkatkan semangat mereka yang menyanyikannya, wujud beberapa versi berbeza lagu ini tetapi versi asalnya tetap merupakan versi yang paling diingati.

Kami tidak berjaya menemui video yang memaparkan kedua-dua buah lagu daripada dua kumpulan rock Melayu yang muncul sekitar tahun 1992, selepas setahun Wawasan 2020 dilancarkan. Walaupun kurang terkenal, kedua-dua kumpulan tetap berusaha mengangkat gagasan Wawasan 2020 menerusi lagu mereka.

Kumpulan Iris bukan saja menerbitkan lagu yang jelas-jelas berjudul 'Wawasan 2020' malahan menamakan album mereka 'Wawasan.' Kami harap lebih ramai artis kita kembali berani mengangkat idea-idea sebegini di masa akan datang, berbanding trend sekarang di mana kerajaan pula yang sibuk meniru slogan ciptaan artis-artis.

Anda ada video kepada dua lagu ini? Boleh kongsikan dengan kami?

Tidak sepopular garapan kumpulan KRU malahan dibayangi oleh sebuah lagi nama besar iaitu kumpulan Feminin, kumpulan Res2 turut sama cuba membawakan tema Wawasan 2020 ke dalam salah sebuah karya nyanyian mereka.

Bagaimanapun, sekiranya dibandingkan dengan karya kumpulan KRU yang jauh lebih 'catchy' dan menyengat, penulis boleh fahamlah kenapa lagu ini kurang popular di kalangan rakyat Malaysia pada era tersebut.

Kumpulan rock Babylon yang mula berkarya pada era 80-an mengeluarkan album terakhir mereka yang diberikan judul '2020'. Kontroversi melanda kumpulan itu selepas kulit album mereka menampilkan imej yang agak sensitif - apabila digambarkan bangunan Sultan Abdul Ahmad usang ditenggelami pasir.

Digabungkan dengan judul '2020' sudah pastilah tindakan ini dianggap satu kritikan mereka terhadap kerajaan ketika itu. Kritikan tidak terhenti disitu - dalam album '2020' turut mengandungi sebuah lagu diberi judul 'Wawasan' yang mempunyai lirik yang agak sukar untuk ditafsirkan serta sebenarnya mengundang reaksi orang ramai.

Muncul semasa era negara kita dilanda demam lagu rap, KRU mengambil peluang dengan mencipta lagu klasik '2020' yang menjadi siulan ramai anak muda ketika itu, walaupun besar kemungkinan mereka tak minat lagu rap.

Perasaan bangga yang lahir setiap kali kita menyanyi/melalakkan lagu ini khasnya bahagian 'chorus' nya sukar untuk diganti. Kami harap ramai akan cuba mempopularkan semula lagu ini sepanjang kita berada dalam tahun 2020.

Ini kerana pada awal kemunculannya, lagu ini sebenarnya digam untuk siaran oleh stesen televisyen dan radio kendalian RTM, kerana mempunyai lirik berunsur saduran - menggabungkan bahasa Melayu dan Inggeris di dalam karya.


Bagaimana Jika Bumi Hanya Ada 100 Orang Penduduk? - Statistik

Terdapat ramai di antara kita yang berkongsi planet ini bersama-sama dan amat sukar untuk kita memahami setiap manusia dan apa kepercayaan masing-masing.

Kita mungkin mengenali ahli keluarga, rakan dan kenalan, tapi bagaimana dengan seluruh umat manusia?

Untuk lebih memahami, kita cuba untuk kurangkan seluruh penduduk dunia daripada 7.5 bilion orang kepada hanya 100 orang dan kekalkan masyarakat kecil kita yang terdiri daripada 100 orang sama seperti dunia nyata seperti sekarang.

Dibahagikan kepada jantina, 100 orang penduduk dunia akan terbahagi sama rata antara 50 lelaki dan 50 wanita.

Kebanyakan daripada mereka ini tinggal di Asia iaitu seramai 59 orang, berbanding dengan 16 orang yang tinggal di Afrika, 10 orang tinggal di Eropah, 8 orang di Amerika Utara, hanya 6 di Amerika Selatan dan hanya seorang sahaja yang tinggal di Australia dan Oceania.

19 daripada populasi Bumi adalah warganegara China dan 18 lagi adalah warganegara India.

Hanya 4 orang warganegara Amerika Syarikat, 3 orang Brazil, 2 orang Rusia dan 1 orang Jerman. Baki 53 orang yang lain adalah warganegara 187 negara lain di seluruh dunia.

Kebanyakan daripada mereka agak muda, dengan 9 orang berusia di antara 0 dan 4 tahun, 17 orang berusia di antara 5 dan 14 tahun dan 16 orang di antara 15 dan 24 tahun.

16 orang lagi berumur antara 25 dan 34 tahun, yang bermakna 58 orang daripada populasi Bumi berumur 35 tahun ke bawah.

20 orang berusia antara 35 dan 49 tahun, hanya 14 orang berusia 50 hingga 64 tahun dan baki 8 orang lagi berusia 65 tahun ke atas.

Apabila kita bercakap mengenai agama dalam populasi Bumi seramai 100 orang ini, 31 daripadanya beragama Kristian, 23 orang beragama Islam, 15 orang beragama Hindu, 7 orang adalah penganut Buddha, 9 orang menganut lain-lain agama dan baki 15 orang lagi tidak mempunyai agama.

Bahasa Mandarin adalah bahasa yang paling banyak digunakan di dunia dengan 12 daripada 100 orang memahaminya, dua kali ganda bilangan pengguna bahasa Sepanyol dengan 6 orang.

5 orang berbahasa Inggeris, 4 orang berbahasa Hindi, 3 orang berbahasa Arab, Bengali dan Portugis, 2 orang berbahasa Rusia dan Jepun manakala 60 orang lagi berbahasa lain-lain yang ada di dunia.

Kebanyakan daripada mereka boleh membaca dan menulis, dengan 86 orang memiliki dua kebolehan ini namun masih terdapat 14 orang yang buta huruf.

Dari segi celik huruf berdasarkan jantina, 45 lelaki adalah celik huruf dan 5 yang lain tidak, manakala 41 wanita celik huruf dan baki 9 lagi tidak. 92 orang mempunyai akses kepada air minuman bersih dan baki 8 orang lain tidak.

Daripada keseluruhan populasi Bumi, 62 orang mempunyai berat yang sihat tetapi 11 orang kekurangan zat serta seorang kelaparan. Baki 26 orang lagi mempunyai masalah berat badan dan 8 daripadanya obesiti.

21 orang tidak mempunyai rumah yang sesuai untuk melindungi mereka dan seorang adalah gelandangan. Baki 78 yang lain mempunyai rumah yang baik.

Hanya 60 orang mempunyai akses kepada tandas dan 40 orang lagi tidak. Daripada 40 orang ini, 15 orang masih membuang air besar di tempat awam.

54 daripada 100 orang tinggal di bandar dan baki 46 orang di luar bandar. 9 orang menganggur dan 91 orang lagi sama ada bekerja di pejabat atau bekerja sendiri.

1 daripada 100 orang dijangkiti HIV/AIDS dan 5 orang lagi dijangkiti penyakit kelamin. 58 orang telah berkahwin dan 42 yang lain tidak. Purata umur wanita yang berkahwin adalah 29 tahun dan 32 tahun bagi lelaki.

Dari segi merokok, 15 orang mempunyai tabiat ini dan 85 yang lain tidak.

Apa yang menarik adalah jumlah mereka yang memiliki kereta adalah sama dengan yang merokok, iaitu 15 orang dan 85 orang lagi tidak.

Tangan dominan bagi 90 orang adalah tangan kanan dan 10 yang lain adalah kidal.

73 orang telah atau sedang menunggu untuk tamat sekolah menengah sementara 27 yang lain tidak atau tidak berniat berbuat demikian.

Dari segi pendidikan tinggi, hanya 7 orang memiliki ijazah sarjana muda dan 93 yang lain tidak. Namun, ini tidak menghalang orang daripada memiliki telefon pintar.

80 orang merupakan pemilik gajet canggih ini dan hanya 20 orang sahaja tidak mempunyai telefon pintar. Ini bermakna lebih ramai orang memiliki telefon pintar berbanding mempunyai akses ke tandas.

Malah, jumlah orang yang mempunyai akses internet lebih rendah daripada mereka yang memiliki telefon pintar, dengan 42 orang mempunyai internet dan 58 lagi tidak.

Bercakap tentang akses internet, 26 daripada 100 orang penduduk Bumi mempunyai profil Facebook, 17 orang mempunyai profil Youtube dan 4 daripadanya menggunakan Twitter sekurang-kurangnya sebulan sekali.

Dan mungkin perbezaan yang paling menonjol dalam kumpulan 100 orang penduduk Bumi ini adalah pengagihan wang dalam kalangan mereka.

71 orang mempunyai kekayaan kurang daripada USD10,000 (RM41,300), dan 12 daripada 71 orang ini hidup dengan kurang daripada USD2 (RM8.60) sehari.

21 orang lagi mempunyai kekayaan antara USD10,000 dan USD100,000 (RM41,300 dan RM413,000). Dan hanya 7 orang daripada penduduk Bumi memiliki wang antara USD100,000 dan USD1,000,000 (RM413,000 dan RM4,130,000).

Manaka seorang lagi daripada penduduk Bumi ini sahaja yang memiliki kekayaan melebihi USD1 juta, namun dia jauh lebih kaya daripada itu. Manusia tunggal ini memiliki 50% daripada semua wang yang ada di dunia.

9 lagi manusia kaya di bawah individu terkaya ini memiliki 35% daripada wang di dunia, yang  bermakna hanya 10 orang mereka ini sahaja yang mengawal 85% daripada wang dalam masyarakat Bumi.

Lagi 20 orang mengawal 12% daripada bekalan wang global dan dengan ini, majoriti manusia iaitu seramai 70 orang yang lain hanya mengawal 3% daripada wang dunia.

Hanya seorang daripada 100 orang penduduk Bumi merupakan pelarian atau diusir daripada rumah.

Dari segi nama, terdapat 2 orang daripada keseluruhan penduduk Bumi yang bernama Muhammad.

Walaupun jumlah ini kelihatan seperti sedikit, namun ia merupakan nama paling banyak digunakan di dunia.

Jika di terjemahkan kepada 7.5 bilion orang, terdapat lebih dari 150 juta orang bernama Muhammad.

2. Bagaimana Jika Populasi Manusia Di Bumi Hanya 100 Orang?


10 Negara Paling Lapar Di Dunia

Tahap kelaparan global telah meningkat dalam 3 tahun yang lepas, dari 785 juta pada tahun 2015 kepada 822 juta pada tahun 2018.

Indeks Kelaparan Global mengkaji dihasilkan setiap tahun oleh Concern Worldwide dan Welthungerhilfe untuk mengetahui tahap kelaparan di seluruh dunia.

Secara keseluruhannya, skor GHI 2019 menunjukkan bahawa kelaparan global bergerak dari tahap serius ke tahap sederhana, mencerminkan kemerosotan 31% dalam kelaparan global sejak tahun 2000.

Walau bagaimanapun, beberapa negara mempunyai tahap kelaparan yang lebih tinggi pada tahun 2019 berbanding yang dialami pada tahun 2010.

Dan walaupun tahap kelaparan global semakin menurun, 1 daripada 9 orang di seluruh dunia masih kelaparan.

Konflik, ketidaksamaan dan kesan perubahan iklim adalah penyumbang kepada tahap kelaparan yang dahsyat.  iluminasi.com kongsikan 10 negara dengan krisis kelaparan terburuk di dunia.

Afghanistan baru-baru ini mengalami kemarau yang paling teruk dalam beberapa dekad, disebabkan oleh kesan La Niña (fenomena lautan).

Pada tahun 2018, ia mengalami hujan, salji, dan kekurangan hujan ais sebanyak 70% yang membawa kepada penuaian 60% kurang daripada purata 5 tahun negara.

Walaupun impak kemarau dijangka berkurang pada tahun 2019, konflik yang berterusan dengan iklim dan krisis mata pencarian bermakna terdapat hampir 5 juta orang kelaparan.

Ini termasuk 4 juta orang Afghan kekurangan makanan akibat bencana alam. Pada tahun 2019, 3.6 juta orang berada di tahap kecemasan kekurangan makanan, iaitu kenaikan 24% berbanding angka 2018.

Kekurangan makanan di Zimbabwe tahun ini semakin memburuk dengan gabungan kemarau yang berterusan dan di beberapa wilayah, kesan buruk Taufan Idai.

Walaupun kemarau menyumbang kepada kegagalan sejumlah tanaman, banjir dari taufan ini telah menghanyutkan tanaman di kawasan yang terjejas.

Negara ini kini sekali berada dalam belenggu kemarau, yang menyumbang kepada kekurangan bijirin lebih dari 900,000 tan metrik dan telah membuatkan 3.6 juta orang kekurangan makanan.

PBB menganggarkan bahawa 5.5 juta atau 59% penduduk luar bandar Zimbabwe akan kekurangan makanan pada puncak "musim lapar" dari Januari hingga Mac.

Negara pulau kecil Timor-Leste adalah salah satu negara termiskin di Asia. Satu pertiga dari populasi 1.2 juta negara ini menderita kekurangan makanan yang kronik.

Walaupun kadar pertumbuhan terbantut kanak-kanak 5 tahun dan ke bawah telah menurun dalam tempoh 10 tahun yang lalu (daripada 58% pada tahun 2009/2010 hingga 46% pada 2016), jumlah ini masih tinggi sama seperti kadar kekurangan nutrisi untuk wanita dalam usia pembiakan (15 hingga 49 tahun).

Pertubuhan Bangsa-Bangsa Bersatu mencadangkan negara ini untuk meningkatkan kesihatan dan pemakanan wanita berusia 15 hingga 49 tahun ini untuk keluar dari belenggu terbantut.

Sebagai perbandingan, satu pertiga daripada penduduk Malaysia adalah 10.5 juta orang.

Negara pulau itu telah mengalami kombinasi dahsyat iaitu ketidakstabilan politik dan bencana alam termasuk kesan gempa bumi tahun 2010 dan badai Matthew tahun 2016 yang masih dirasakan.

Pada awal tahun 2019, 2.6 juta penduduk Haiti kekurangan makanan, merangkumi kira-kira 23% penduduk negara ini.

PBB menganggarkan angka itu lebih tinggi, disebabkan oleh bantuan untuk kebanyakan populasi kurang makanan itu tidak sampai ke tempat sepatutnya kerana isu-isu keselamatan.

Sebagai perbandingan, 23% daripada penduduk Malaysia adalah 7.3 juta orang.

Liberia adalah tambahan baru kepada kedudukan negara-negara yang paling lapar di dunia tahun 2019, tetapi masalah kurang makanan ini bermula ketika perang saudara 1989-2003.

Dalam tempoh dua tahun lepas, keselamatan makanan negara telah diancam ekoran hujan berterusan. K

Kira-kira 1.8 juta orang Liberia kurang nutrisi dan 2.9 juta berhadapan kekurangan makanan, iaitu lebih daripada 62% penduduk Liberia.

Dan disebabkan ini, 35.5% kanak-kanak di Liberia mengalami kesan pertumbuhan terbantut.

Masih dalam pemulihan dari kesan perang saudara dan wabak Ebola, Liberia juga berada dalam kalangan negara-negara termiskin di dunia, dan merupakan salah satu dari 41 negara yang menerima bantuan makanan asing.

Sebagai perbandingan, 62% daripada penduduk Malaysia adalah 19.6 juta orang.

Walaupun menikmati tempoh perdamaian dan kestabilan yang panjang, perubahan iklim telah memberi kesan yang teruk kepada negara daratan Zambia, di mana kebanyakan petani bergantung kepada hujan untuk menanam tanaman mereka.

Pada tahun 2019, banyak kawasan di selatan dan barat Zambia menyaksikan hujan yang paling rendah sejak sekurang-kurangnya 1981 ketika penyimpanan rekod dimulakan di negara ini.

Sementara itu, sektor utara dan timur negara ini juga turut terjejas akibat banjir kilat dan air tersumbat.

40% daripada kanak-kanak Zambia terus mengalami pertumbuhan terbantut, angka yang kekal konsisten sejak beberapa tahun kebelakangan ini.

Dan PBB menganggarkan bahawa jumlah rakyat Zambia yang kekurangan makanan pada tahap kronik iaitu 1.7 juta orang (10.5%) akan meningkat kepada 2.3 juta menjelang Mac 2020.

Sebagai perbandingan, 10.5% daripada penduduk Malaysia adalah 3.32 juta orang.

Setiap tahun, Madagascar dilanda purata 1.5 taufan yang merupakan jumlah tertinggi di benua Afrika.

Pada tahun 2019, negara ini melihat kesan kedua-dua Taufan Idai pada Mac dan Taufan Kenneth pada bulan April.

Seperti kebanyakan negara yang paling lapar di dunia pada tahun ini, tempoh banjir yang melampau ini sama seperti tempoh kemarau panjang yang berlaku.

Kedua-dua ini telah menyebabkan hampir separuh daripada kesemua daerah di negara ini diklasifikasikan pada tahap kekuranga makanan kronik.

Sehingga Oktober 2019, PBB menganggarkan lebih 730,000 rakyat Madagascar menghadapi masalah kekurangan makanan, termasuk lebih dari 134,500 pada tahap kekurangan makanan kecemasan.

Angka ini mungkin kecil, tetapi ia menyumbang kepada 21% daripada keseluruhan penduduk negara ini.

Menjelang akhir tahun ini, PBB menganggarkan jumlah itu akan meningkat kepada lebih daripada 916,000 orang atau 26% daripada penduduk.

Di samping itu, lebih 188,550 kanak-kanak mengalami kekurangan nutrisi akut.

Sebagai perbandingan, 21% daripada penduduk Malaysia adalah 6.6 juta orang.

(Khamissa Ibrahim berusia 32 tahun. Dia mempunyai 6 orang anak dan sedang mengandung 6 bulan. Sokongan keprihatinan telah memberi banyak manfaat kepada kampung Khamissa iaitu Doroti yang membuatkan terdapat pengurangan penyakit pada kanak-kanak dan orang dewasa daripada purata kebangsaan. Terdapat pengurangan kadar kekurangan zat makanan di kalangan wanita dan kanak-kanak. Gambar: Lucy Bloxham / Concern Worldwide)

Sebahagian dari rantau Sahel di Afrika Barat, Chad menghadapi kemarau berterusan dan hujan tidak menentu yang telah mencetuskan krisis di kawasan itu.

Akibat kekurangan makanan yang disebabkan oleh bencana alam ini telah menjadi semakin buruk kerana kebanjiran pelarian dari Nigeria, Sudan, dan Republik Afrika Tengah, yang semuanya memerlukan bantuan makanan kecemasan.

Hampir 3.7 (23%) juta orang Chad dilanda kelaparan, peningkatan 29% sejak tahun 2018.

Bilangan kanak-kanak menderita kekurangan zat yang teruk juga meningkat daripada 220,000 orang tahun lepas kepada 350,000 orang pada tahun 2019.

Sebagai perbandingan, 23% daripada penduduk Malaysia adalah 7.3 juta orang.

Yaman berada dalam genggaman konflik kejam yang kini berada di kedudukan sebagai krisis kemanusiaan terburuk di dunia.

Kekurangan makanan meningkat pada tahun lepas, dengan lebih daripada 20 juta orang (71%) di seluruh negara kelaparan dan daripada jumlah itu, 10 juta orang (35%) menderita kelaparan yang melampau.

Terdapat anggaran 7.4 juta rakyat Yaman yang memerlukan rawatan kekurangan zat makanan, termasuk 2 juta kanak-kanak yang menghadapi masalah kekurangan zat makanan kronik.

Angka-angka ini telah membawa kepada PBB untuk mengisytiharkan Yaman sebagai krisis kekurangan makanan paling teruk di dunia, dan penyebab utamanya adalah konflik.

Sebagai perbandingan, 71% daripada penduduk Malaysia adalah 22.5 juta orang.

Walaupun Yaman kini menjadi lokasi krisis kekurangan makanan terbesar di dunia, Republik Afrika Tengah kekal di tangga teratas senarai ini sebagai "negara paling lapar di dunia."

Salah satu negara termiskin di dunia, republik ini telah mengalami ketidakstabilan, keganasan etnik dan konflik sejak tahun 2012.

Isu-isu ini telah mengganggu pengeluaran makanan serta membuatkan 63% daripada jumlah penduduk memerlukan bantuan kemanusiaan.

Ini termasuk 2.1 juta orang (46% daripada penduduk) yang mengalami kekurangan makanan, peningkatan 10% dari tahun lepas.

Menurut PBB, tahap pengambilan makanan semasa di Republik Afrika Tengah adalah yang kedua paling rendah di dunia, hanya sedikit di belakang tahap yang dicatatkan pada 2016 juga oleh negara ini.

Sebagai perbandingan, 63% daripada penduduk Malaysia adalah 19.9 juta orang.

Malaysia adalah sebuah negara yang dikurniakan dengan pelbagai nikmat termasuklah tanah yang subur untuk tanaman dan cuaca yang sempurna untuk ternakan.

Namun, ramai di antara kita yang tidak bersyukur dengan kurniaan ini melakukan pembaziran makanan.

Menurut Azrina Sobian, Felo Pusat Kajian Sains dan Alam Sekitar Institut Kefahaman Islam Malaysia (IKIM), isi rumah di Malaysia adalah penyumbang terbesar kepada keseluruhan 16,650 tan pembuangan sisa makanan di negara ini, SETIAP HARI.

Jumlah ini adalah yang tertinggi dengan 38%, berbanding pasar basah dengan 24%, restoran dengan 23% dan hotel 7%. Penulis menyeru semua untuk tidak membazir dan juga membantu mereka yang kelaparan.

Malah, Timbalan Perdana Menteri Malaysia berkata bahawa Akta Pembaziran Makanan akan digubal selepas kajian teliti mengenai keperluannya selesai dilaksanakan, berikutan rakyat Malaysia membuang purata 1 kilogram makanan sehari.


Mengapa Pesawat Komersial Tidak Terbang Atas Gunung Everest Dan Banjaran Himalaya?

Pengalaman untuk melihat gunung tertinggi di dunia dari pandangan tingkap pesawat adalah sesuatu yang sangat menakjubkan.

Bayangkan anda sedang duduk di kerusi anda dan menghirup secawan kopi sambil menikmati puncak gunung yang dilitupi salji. Menarik, kan?

Namun, masalahnya adalah pesawat tidak terbang di atas Gunung Everest, atau di banjaran Himalaya. Persoalannya, mengapa pesawat tidak boleh berbuat demikian?

Untuk menjawab soalan ini, cuba bayangkan pesawat komersial secara tiba-tiba memutuskan untuk terbang di atas Himalaya.

Pada mulanya, semuanya berjalan lancar di mana pesawat sampai ke ketinggian terbang 35,000 kaki dan bergerak dengan kelajuan 885 kilometer sejam.

Tak lama kemudian, juruterbang melihat pelbagai gunung tinggi berada di hadapan, dengan satu puncak jauh melebihi yang lain. Ia merupakan Gunung Everest, gunung tertinggi di atas paras laut di dunia.

Ketinggiannya adalah 29,000 kaki dan ia terus bertambah dengan sepersepuluh inci setiap tahun.

Bagaimanapun, juruterbang tidak sedikit pun bimbang untuk terbang melalui puncak ini. Lagipun, perbezaan jarak antara pesawat dan puncak Everest adalah 6,000 kaki.

Tetapi apabila pesawat telah sampai ke Everest dan terbang di atasnya, para juruterbang menyedari bahawa mereka harus berhati-hati.

Kerana pada saat itu pelbagai jenis masalah akan muncul. Tiba-tiba, semua orang dalam kabin terdengar dentuman yang kuat dan krew kokpit dengan pantas mengenalpasti terdapat tanda-tanda penyahmampatan.

Mungkin terdapat masalah dengan sistem tekanan di mana salah satu pintu mungkin tidak ditutup dengan betul atau terdapat keretakan di bahagian tingkap mahupun kabin.

Tak kiralah apa sekalipun sebab kecemasan berlaku, kru-kru pesawat harus bertindak segera.

Penumpang dalam pesawat tersebut yang memberikan perhatian kepada demonstrasi keselamatan pra-penerbangan sebelum pesawat berlepas lantas memakai topeng oksigen dan cuba untuk bertenang.

Kru-kru kokpit pula hampir panik kerana oksigen yang terdapat dalam topeng oksigen adalah tidak begitu banyak yang biasanya bertahan kurang daripada 15 hingga 20 minit.

Dan anda mungkin boleh bayangkan apa yang akan berlaku jika kekurangan oksigen di ketinggian 35,000 kaki.

Oleh sebab itu, juruterbang mesti menurunkan pesawat ke ketinggian 10,000 kaki di mana para penumpang sendiri boleh bernafas tanpa menggunakan topeng oksigen.

Tetapi, jangan terlupa bahawa pesawat ini masih terbang di atas Himalaya dan mustahil untuk juruterbang menurunkan pesawat serendah itu. Jadi, anda sendiri boleh fikir apa kesudahan bagi semua orang yang berada dalam pesawat ini.

Juga, anda harus tahu bahawa ketidakupayaan untuk menurunkan pesawat dalam kes penyahmampatan yang cepat ini bukanlah satu-satunya perkara yang menghalang pesawat daripada terbang di atas Everest.

Satu sebab lain adalah adalah kerana pesawat mempunyai ketinggian penerbangan yang mengagumkan yang mana ia membolehkan para juruterbang mempunyai "ruang untuk melakukan kesilapan".

Ini bermakna jika sesuatu yang tidak diingini berlaku, kapten pesawat boleh meluncurkan pesawat sementera cuba untuk membetulkan masalah.

Namun, tak banyak yang boleh dilakukan jika juruterbang hanya mempunyai ruang jarak 6,000 kaki sahaja.

Selain itu, jika pendaratan kecemasan tidak boleh dielakkan, juruterbang tidak dapat mencari lapangan terbang berdekatan yang mudah untuk diakses.

Memang diakui, Lapangan Terbang Kathmandu boleh berurusan dengan sebuah pesawat, tetapi lapangan terbang ini hanya mempunyai satu landasan dan tidak mempunyai sistem pendaratan instrumental.

Dan akhir sekali, jika anda pernah terbang di atas gunung, anda mungkin tahu bahawa pergolakan angin di atasnya sangatlah menakutkan.

Angin yang bergerak di atas gunung pada kelajuan tinggi yang dikenali sebagai "gelombang gunung", yang boleh mengubah apa-apa penerbangan menjadi buruk.

Dan walaupun pergolakan ini tidaklah begitu berbahaya, namun syarikat penerbangan masih cuba merancang laluan mereka di sekitar kawasan pergunungan, jika boleh.

Dan bercakap tentang Himalaya, pergolakan di kawasan ini tersangat buruk sehingga hampir mustahil untuk kapal terbang komersil terbang di rantau itu.

Jadi, jika anda mengambil kira semua faktor ini, adalah sangat jelas mengapa ia merupakan cara selamat dan mudah untuk kapal terbang untuk mengelakkan diri daripada melalui Himalaya sepenuhnya.

Tetapi kawasan pergunungan ini bukanlah satu-satunya tempat yang tidak disukai juruterbang. Satu lagi tempat yang tidak disenangi juruterbang adalah Lapangan Terbang Lukla di Nepal, lokasi di mana mereka yang mahu melawat Gunung Everest tiba.

Tidak semua pengunjung tahu bahawa ini adalah salah satu lapangan terbang yang paling sukar.

Juruterbang sangat sukar untuk mendarat ke landasan kerana lapangan terbang ini terletak di antara gunung-gunung yang tinggi.

Malah, ia juga mempunyai landasan yang pendek dan oleh kerana bangunan terminal sendiri tidak mempunyai lampu atau tenaga elektrik, adalah mustahil untuk mendarat di sini jika keadaan tidak sempurna.


7 Barangan Wanita Yang Asalnya Dicipta Untuk Orang Lelaki

Beg tangan dan kasut tumit tinggi merupakan dua barangan yang sangat sinonim dengan golongan wanita. Namun, tahukah anda bahawa kedua barangan ini serta beberapa lagi barangan wanita pada masa kini asalnya dicipta untuk golongan lelaki?

TIdak dapat dipastikan dengan jelas bagaimanakah pertukaran ini boleh berlaku tetapi adakalanya ia terjadi kerana barangan yang dicipta itu lebih sesuai digunakan orang wanita berbanding lelaki. Selain itu, ada juga barangan yang lebih mendapat permintaan daripada golongan wanita menyebabkan penjual lebih memfokuskan pemasaran terhadap golongan wanita sahaja.

Mark Twain, seorang penulis terkenal tidak gemar memakai "suspenders". Suspender merupakan tali yang akan digantung pada bahu bagi memastikan seluar tidak terlondeh atau terlucut ke bawah. Maka, beliau telah mencipta pencangkuk besi yang boleh mengetatkan seluar di bahagian pinggang.

Pencangkuk besi yang diciptanya itu sama dengan apa yang biasa terdapat pada bra wanita. Ciptaannya ini juga telah dipatenkan pada tahun December 19, 1871. Pencangkuk ini asalnya digunakan untuk baju, seluar, seluar dalam dan korset sebelum akhirnya menjadi elemen wajib yang ada pada setiap bra.

Pernah tengok orang lelaki berkasut tumit tinggi seperti wanita? Tahukah anda rekaan kasut tumit tinggi yang sinonim dengan wanita ini asalnya dicipta untuk lelaki. Hanyalah pada abad ke 17 golongan wanita mula menggunakan kasut tumit tinggi ini.

Rekaan kasut sebegini pertama kali dicipta untuk askar Parsi pada abad ke 10. Rekaan sebegini membolehkan kasut mereka memijak tempat pemijak (yang dipasang pada kuda) dengan lebih kukuh, seterusnya membolehkan mereka memanah ataupun melakukan serangan terhadap musuh ketika menunggang kuda.

Golongan wanita mula memakai kasut bertumit tinggi kerana rekaan kasut sebegini akan menjadikan kaki mereka kelihatan lebih kecil. Pada waktu tersebut, kebanyakan wanita memakai skirt panjang yang sampai ke pergelangan kaki mereka. Oleh itu, memakai kasut bertumit tinggi akan menjadikan bahagian kaki hadapan mereka tersorok daripada pandangan ketika berdiri berhadapan dengan orang lain.

Wanita dan beg tangan sememangnya tidak boleh dipisahkan. Ianya umpama talian hayat bagi seseorang wanita yang mengandungi segala macam barangan keperluan mereka. Namun, jangan terkejut kerana asalnya beg tangan dicipta untuk orang lelaki zaman dahulu memandangkan pakaian mereka tidak mempunyai poket untuk meletakkan wang.

Konsep beg tangan moden yang dilihat pada masa kini wujud pada awal 1900-an. Pereka fesyen pada waktu itu menggunakan rekabentuk beg tangan lelaki tetapi diubah suai sedikit seperti penambahan tali dan beberapa  poket dalaman bagi menjadikannya lebih praktikal.

Namun, pada masa kini kita boleh lihat semakin ramai golongan lelaki mula menggunakan kembali beg tangan bagi meletakkan gajet seperti telefon pintar dan tablet. Malah, penggunaan beg tangan bagi orang lelaki juga diterima luas sebagai fesyen pada masa kini.

Pad haid yang boleh didapati secara meluas pada masa kini hanyalah dicipta semasa Perang Dunia Pertama. Salah seorang pekerja syarikat Kimberly-Clark Corporation menemui sejenis kapas (kemudiannya diberi nama Cellucotton) yang mempunyai kadar resapan 5 kali ganda lebih baik daripada kain kapas biasa dan jauh lebih murah.

Cellucotton kemudiannya dijadikan bahan utama membuat kain pembalut luka (dressing) bagi askar yang tercedera. Walau bagaimanapun, para jururawat wanita kemudiannya mula merasakan bahawa bahan Cellucotton ini sangat sesuai sebagai pelapik bagi meresap darah haid mereka.

Namun, pihak Kimberly-Clark tidak pernah menghiraukan akan perkara ini sehinggalah permintaan terhadap Cellucotton turun mendadak selepas perang. Dengan melakukan sedikit perubahan pada rekabentuknya, maka pada tahun 1920, pad pakai buang pertama dunia telah dijual dengan menggunakan nama Kotex.

Jangan keliru antara stocking dan stokin (yang biasa dipakai sebelum memakai kasut). Stocking adalah sejenis pakai ketat (seluar) yang menutupi sebahagian besar bahagian kaki tetapi tidak bercantum dengan seluar dalam. Walaupun ia lebih sinonim dengan wanita, stocking hanya mula dipakai wanita pada abad ke 18.

Kaum lelaki sebenarnya sudah menggunakan stocking seawal abad ke 9 lagi. Golongan atasan atau bangsawan biasanya memakai stocking putih atau berwarna manakala rakyat biasa hanya memakai stocking yang berwarna hitam. Abad ke 19 menyaksikan orang lelaki tidak lagi menggunakannya dan hanya digunakan oleh golongan wanita.

Sejarah skinny jeans amat berkait rapat dengan sejarah seluar jeans itu sendiri. Seluar jeans pertama dipercayai dicipta oleh Jacob Davis. Beliau merupakan seorang tukang jahit. Pada ketika itu merupakan zaman "Gold Rush" di California dimana ramai lelaki bekerja sebagai pelombong.

Terdapat permintaan tinggi terhadap seluar tahan lasak dan beliau telah membeli kain tahan lasak (kini dikenali sebagai jeans) daripada Levi Strauss (pengasas jenama Levi's) dan mula menjual seluar tersebut. Ternyata ia mendapat permintaan yang sangat banyak dan kedua individu ini telah bekerjasama mempatenkan dan menjual seluar ini secara besar-besaran.

Jeans pada awalnya hanya dipakai orang lelaki sehinggalah pada tahun 1930 apabila syarikat Levi Strauss & Co mencipta jenama "Lady Levi’s® Lot 701", sebuah jenama jeans yang dipasarkan untuk golongan wanita. Potongan seluar ini juga berlainan, mengikut bentuk potongan kaki wanita.

Yang ini bukanlah sejenis barangan, tetapi sekadar warna. Secara umumnya, warna merah jambu pada masa kini dikaitkan dengan wanita. Disebabkan itulah, bayi perempuan biasanya dipakai dengan pakaian berwarna merah jambu. Namun, tahukah anda warna merah jambu dahulu sebenarnya lebih sinonim dengan orang lelaki?

Pertukaran sebenar berlaku pada tahun 1960-an ketika penyokong pergerakan pembebasan perempuan mula memakaikan anak-anak perempuan mereka dengan pakaian merah jambu atas kepercayaan yang sifat anak perempuan mereka boleh dipengaruhi oleh jenis (warna) pakaian yang mereka pakai.

Sementara itu, lelaki perlahan-lahan beralih dari merah jambu ke biru. Bermula sekitar tahun 1985, industri pakaian mula memasarkan pakaian merah jambu kepada perempuan dan biru untuk lelaki. Tidak ada sebab yang khusus mengenai perkara ini tetapi mereka hanya mahu memaksa ibu bapa membeli pakaian baru dan bukannya berkongsi pakaian antara bayi dengan jantina yang berbeza.


Mengenang Kembali Wawasan 2020 : Visi Yang Gagal Terlaksana

Dengan berakhirnya tahun 2019, negara kita Malaysia bakal melangkah ke sebuah dekad baru dalam dunia yang semakin mencabar, daripada aspek ekonomi, sosial dan hubungan antarabangsa.

Bagi generasi lama, tahun 2020 pernah diangkat detik matlamat jangka masa panjang di mana Malaysia akan meletakkan diri sebagai sebuah negara maju. Bagaimanapun, usaha serta matlamat itu terpaksa dianjakkan dan diolah semula, selepas beberapa kekangan yang ada dalam pelbagai aspek - menyukarkan visi besar itu gagal dipenuhi.

Generasi muda mungkin kurang mengenali dan mengetahui berkenaan hasrat sebenar Wawasan 2020 atau 'Vision 2020' yang pernah menjadi satu simbol harapan negara kita. Kami harap artikel ini akan membuatkan anda mempelajari sesuatu dan bagi generasi lebih tua, mengenang kembali kenapa wawasan besar tersebut - gagal terlaksana.

Semenjak pengenalan Dasar Ekonomi Baru pada tahun 1969 yang dilaksanakan pada tahun 1970, negara kita telahpun melalui beberapa peringkat pembangunan yang berbeza, dengan setiap era diberikan matlamat atau fokus tertentu.

Selepas mengambil alih kerajaan pada tahun 1981, Dr. Mahathir Mohamad (kini Tun) memperkenalkan Dasar Pembangunan Nasional (DPN) pada tahun 1990 - dengan pengenalan satu rancangan masa panjang yang digelarkan sebagai Wawasan 2020 yang menjadi tunjang kepada semua perancangan masa depan Malaysia.

Berbeza dengan Dasar Ekonomi Baru yang mempunyai matlamat mengurangkan kadar kemiskinan serta merapatkan perbezaan jurang pendapatan di antara kaum di Malaysia, DPN merangka hala tuju pembangunan ekonomi Malaysia dengan sasaran mahu menjadikan Malaysia sebuah negara maju.

Perangkaan model ekonomi DPN dibentuk pada awalnya selama 20 tahun dengan tahun 1990 menjadi titik tolak DPN dan berakhir pada tahun 2010. Malaysia akan mengalami transformasi kepada sebuah negara yang mengutamakan sumber ekonomi berdasarkan eksport dan produktiviti dalam negara.

DPN juga menjadi titik tolak permulaan bagaimana pelaburan asing ke dalam negara kita akan dipertingkatkan, agar pemindahan teknologi dapat dilakukan bagi mengubah industri negara kita yang pada ketika itu masih mengekalkan pertanian sebagai sektor utama - kepada sektor pembuatan yang lebih sofistikated.

Di atas kertas pelan pembangunan yang dibentangkan kerajaan Malaysia tampak cantik dan diyakini dapat dicapai, namun banyak pihak berpendapat model ekonomi yang terlalu bergantung kepada hasil eksport saja tidak memadai bagi mencapai sasaran itu.

Kebergantungan ekonomi negara kita kepada sistem kapitalis yang mencorakkan hala tuju pembangunan negara juga, menjadi salah satu faktor terbesar dalam menentukan keberjayaan wawasan ini dan tempoh 20 tahun yang diberikan, memungkinkan pelbagai perkara boleh berubah.

Krisis ekonomi yang melanda pada tahun 1997 serta 2008 memaksa pindaan ke atas perancangan asal diperkenalkan, seterusnya menyebabkan beberapa sasaran gagal dicapai. Dasar awal pembangunan negara kita juga perlu meramal perubahan politik antarabangsa yang bakal berlaku, seperti kebangkitan China yang sangat pesat sebagai pusat ekonomi dunia.

Banyak pihak turut bersetuju bahawa perubahan hala tuju ekonomi yang terlalu pesat, didokong oleh penubuhan beberapa agensi khas bagi menjalinkan kerjasama antara kerajaan dan swasta - membentuk dasar perlindungan istimewa kerajaan dalam melindungi kepentingan pelaburan yang ada.

Pengenalan dasar perlindungan ini seperti contoh melalui pembentukan 'Heavy Industries Corporation of Malaysia' atau HICOM; dipertanggungjawabkan untuk mewujudkan kerjasama syarikat antarabangsa dengan kerajaan Malaysia dalam pelbagai industri, membantu mempercepatkan pembukaan industri-industri baru di Malaysia.

Namun sistem kerjasama ekonomi separa liberal yang diamalkan negara kita, kerap dikritik kerana mengutamakan kepentingan sesuatu pihak tertentu semata-mata dan menjadi halangan utama menggalakkan kemasukan syarikat luar ke negara kita, seperti yang diharapkan.

Dalam mengejar matlamat Wawasan 2020 untuk menjadikan Malaysia sebuah negara maju, kerajaan Malaysia tetap tidak dapat menjangkakan beberapa perkara yang timbul - sehingga memberikan kesan pada kita sehingga ke hari ini.

Walaupun berhasrat untuk menjadi sebuah negara maju, belanjawan negara kita masih lagi dipengaruhi oleh keperluan dalam membasmi kemiskinan. Ini menyebabkan sebahagian besar peruntukan yang diperolehi kerajaan, perlu disalurkan hanya untuk tujuan itu sehingga mengabaikan pembangunan yang perlu dilakukan.

Diibarat di luah mati emak, ditelan mati bapa - kerajaan Malaysia memilih untuk terus menjalankan hasrat menjadi negara maju tetapi dalam masa yang sama meneruskan intipati Dasar Ekonomi Baru, dengan peruntukan besar ke dalam segmen sosial, pembangunan luar bandar dan pembangunan pertanian. Ini sebenarnya menjadi salah satu faktor kenapa Wawasan 2020 gagal dicapai dengan sempurna.

Selain itu, kepesatan ekonomi juga memperbesarkan kemasukan pendatang asing ke dalam negara kita yang dilihat menarik untuk dijadikan lokasi bekerja. Kemasukan pekerja asing ke negara kita mengalami lonjakan ketara dalam tempoh DPN berlangsung, sehingga mengganggu gugat kestabilan sistem sosial asal masyarakat kita.

Pada tahun 2016, jumlah pekerja asing berdaftar di negara kita dianggarkan berada pada tahap 2.1 juta dengan tambahan 1 juta lagi, yang masuk secara haram. Dalam tempoh dua dekad sejak 1990, masalah ini berlanjutan walaupun Malaysia dikatakan mempunyai sistem tapisan pekerja asing yang efektif.

Sistem birokrasi yang ketat serta syarat-syarat pendaftaran pekerja asing yang memerlukan kos besar menjadi penyumbang utama kepada kebanjiran orang luar di Malaysia, yang melihat potensi untuk mereka mendapat pendapatan lebih lumayan - biarpun masuk secara haram.

Berdasarkan kepada beberapa faktor yang menyekat kejayaan ini, kerajaan Malaysia di bawah pentadbiran Datuk Seri Najib Tun Razak meminda matlamat asal untuk menjadikan Malaysia sebuah negara maju - sebaliknya meletakkan tahun 2020 sebagai detik di mana kita layak dikategorikan sebagai negara berpendapatan tinggi.

Sasaran untuk mencapai purata pendapatan RM50,250 setahun (lebih kurang RM4,180 sebulan) yang telah ditetapkan oleh Bank Dunia dijadikan matlamat baru, seterusnya mengeluarkan masyarakat kita daripada jerat pendapatan pertengahan atau 'middle income trap' yang menghantui kita.

Kita semua tahu pada tahun 2018, kerajaan negara bertukar tangan dan ironinya, kembali semula pada pencetus utama Wawasan 2020, iaitu Tun Mahathir Mohamad sendiri sebagai ketuanya.

Pada bulan Oktober 2019, Tun Mahathir mengumumkan Wawasan Kemakmuran Bersama 2030, mengekalkan banyak perkara yang menjadi teras kepada Dasar Ekonomi Baru dan Dasar Pembangunan Negara, serta meneruskan usaha kerajaan terdahulu mempertingkatkan pendapatan bagi merapatkan jurang besar yang ada.

Beberapa hari selepas melancarkan Wawasan Kemakmuran Bersama 2030, dalam satu temuramah bersama pihak media - Tun Mahathir Mohamad secara tidak rasmi mengisytiharkan berakhirnya Wawasan 2020, mengakui visi asal beliau telahpun gagal dicapai sehingga memerlukan pelan baru dibentuk.

Beban kesalahan kegagalan itu menurut beliau, jatuh kepada penggantinya, Perdana Menteri Malaysia yang ke 5 dan Perdana Menteri Malaysia ke 6 yang gagal meneruskan usaha beliau sebelum itu.


Jika Amerika Syarikat Dan China Berperang, Siapa Menang?

Ketika ini, dua kuasa besar mengintai antara satu sama lain dengan gelisah melintasi lautan Pasifik.

Satu daripadanya semakin berkembang selepas beberapa dekad konflik Perang dingin dan yang satu lagi adalah kuasa yang semakin meningkat untuk menuntut kembali penguasaan serantau.

Mujurlah, walaupun dengan sistem politik yang sangat berbeza, China dan Amerika Syarikat tidak bermusuhan satu sama lain secara semulajadi sebagaimana Barat dan Kesatuan Soviet.

Malah, kedua-duanya mempunyai tahap saling kebergantungan ekonomi yang sangat tinggi.

Walaubagaimanapun, sejarah menunjukkan bahawa sering kali  terdapat risiko peperangan apabila kuasa yang semakin meningkat mencabar ketangkasan yang sedia ada.

Beijing dan Washington mempunyai perselisihan besar mengenai hal-hal pentadbiran global. Dan mujurlah sejarah juga menunjukkan bahawa terdapat kuasa-kuasa besar saingan wujud bersama-sama dengan aman untuk tempoh yang lama.

Akan tetapi, kita tidak dapat meramalkan apa yang berlaku dengan sepenuhnya. Persoalannya, jika kedua-dua kuasa besar ini bertembung, siapakah yang akan menang?

Sekiranya perang meletus antara Amerika Syarikat dan China, pertembungan antara dua pasukan tentera paling kuat di dunia ini sudah tentunya mengerikan.

Dan menurut tafsiran, ada kemungkinan bahawa Amerika Syarikat akan kalah teruk.

Itulah kebimbangan di kalangan bekas dan pegawai pertahanan semasa, termasuklah bekas penganalisis tentera Amerika Syarikat, yang mana salah seorang daripadanya memberitahu laman sesawang Breaking Defense bahawa dalam permainan perang simulasi konflik kuasa besar di mana Amerika Syarikat melawan Rusia dan China, Amerika Syarikat tewas dengan teruk.

Laksamana Philip Davidson, yang mengawasi pasukan tentera A.S. di Asia, memanggil China sebagai "ancaman strategik jangka panjang terbesar kepada Amerika Syarikat".

Beliau menerangkan pembentukan tentera China yang sangat pantas di hampir setiap bahagian iaitu udara, laut, darat, ruang angkasa, dan siber.

Laksamana Philip juga berkata bahawa walaupun keupayaan China tidak mengatasi Amerika di rantau ini ketika ini, mereka mungkin dapat mengatasi Amerika Syarikat dalam lima tahun akan datang.

Ketika ini, China mempunyai tentera terbesar di muka Bumi, dengan 2 juta anggota aktif dalam Tentera Pembebasan Rakyat (PLA).

Walaupun anggota tentera yang ramai, China hanya membelanjakan wang 33% sahaja daripada bajet ketenteraan A.S, yang menyumbang 13% daripada perbelanjaan ketenteraan tahunan dunia pada 2017, berbanding 35% peratus oleh Amerika Syarikat menurut SIPRI.

Dan rajaan China menyedari bahawa saiz pasukannya yang besar sebahagiannya mencerminkan struktur kekuatan abad ke-20 yang kuno yang terdiri daripada tentera darat yang berkualiti rendah.

Bermula pada tahun 2015, Presiden China Xi Jinping mengumumkan inisiatif pembaharuan utama untuk mengecilkan saiz tentera darat PLA bagi meningkatkan kualiti mereka.

Tentera darat dan udara PLA masih mempamerkan pelbagai jenis kualiti, melancarkan kedua-dua jenis sistem iaitu yang digunakan pada awal Perang Dingin dan juga mesin canggih.

Sebagai contoh, PLA memiliki 8,000 kereta kebal, namun 3,000 daripadanya adalah jenis kereta era 1950-an, iaitu jenis Type 59 dan Type 63.

Pada masa yang sama, PLA juga mempunyai 500 kereta kebal Type 99 yang berada dalam kategori sama seperti kereta kebal M1 Abrams miliki A.S..

Sama seperti tentera darat, Tentera Udara PLA juga mempunyai masalah yang sama di mana daripada 1,700 pesawatnya, kira-kira satu pertiga adalah pesawat pejuang lama iaitu J-7.

Akan tetapi, mereka juga memiliki generasi ke-4 yang moden seperti J-10 dan J-11, yang setanding dengan F-15 dan F-16 milik A.S. Malah tentera China juga mempunyai beberapa unit pesawat pejuang senyap generasi ke-5.

Sebaliknya, tentera A.S. mengendalikan 2 ribu jet tempur generasi ke-4, yang ditambah dengan reka bentuk senyap generasi ke-5.

Pesawat-pesawat A.S. yang baru ini secara teorinya mempunyai kelebihan besar dalam pertempuran udara jarak jauh dan dalam menembusi ruang udara musuh.

Tetapi jumlah kapal, peluru berpandu, pesawat dan kekuatan tentera bukanlah penentu segala-galanya. Apa yang memberikan kelebihan kepada China ialah struktur geografi.

Ketika pentadbiran Barack Obama, AS tidak berjaya menghalang pertumbuhan kuasa ketenteraan dan ekonomi China di rantau ini, di mana mereka mampu membina pulau tiruan, memberikan perhatian kepada projek infrastruktur utama dan melabur dalam tenteranya.

Jika perang ini benar-benar berlaku, persoalannya adalah apa yang boleh mencetuskannya?

Bagaimana jika China menyerang dan menduduki Taiwan, yang merupakan rakan kongsi demokratikdan pelanggan senjata A.S? Adakah A.S akan mempertahankan Taiwan dan merisikokan Perang Dunia Ketiga?

Bagaimana jika China memaksa tuntutannya ke atas Kepulauan Senkaku, yang mana Amerika Syarikat menganggapnya sebagai milik Jepun? Adakah ini termasuk dalam komitmen perjanjian A.S untuk mempertahankan sekutunya?

Tidak ada jaminan bahawa presiden A.S., terutama Trump, akan akan berperang dengan China walaupun kesemua kemungkinan di atas berlaku.

Tetapi ini adalah antara senario yang dikaji oleh Rand Corporation untuk melihat sama ada Amerika Syarikat boleh menghalang China dari menuntut wilayah dengan kekerasan dan adalah tidak jelas sama ada A.S. boleh atau tidak.

Yang paling ketara adalah kemungkinan besar senario perang A.S.-China akan berlaku di Asia dan bukanlah "kemenangan" China bermakna Parti Komunis China mengambil alih Washington, tetapi A.S. yang tidak mampu mengeluarkan China dari wilayah yang dituntut oleh Jepun atau Taiwan.

Dari segi operasi, PLA dan tentera A.S. mempunyai keperluan yang sangat berbeza.

A.S. secara geografinya terpisah dari musuh-musuhnya dan sebaliknya bergantung kepada rangkaian besar-besaran di luar negara di 6 benua untuk melibatkan diri atau menentang musuh.

Ini memerlukan keupayaan logistik di seluruh dunia termasuk beratus-ratus pesawat pengangkutan, kapal tangki mengisi minyak udara untuk mengekalkan jet pejuang dan pengangkut terus terbang, dan pengangkutan amfibia serta pengangkut untuk membawa unit-unit Marin.

Juga, pakatan diplomatik yang kuat adalah sama penting dengan kekuatan tentera diperlukan untuk mengekalkan pangkalan-pangkalan di luar negara dan memastikan ia dibekalkan dengan bahan bakar, anggota dan peluru.

Sebagai contoh, operasi A.S. di Asia sangat bergantung kepada pakatan dengan Korea Selatan, Jepun, Singapura, Filipina dan baru-baru ini, dengan India.

Beberapa negara daripada Asia ini serta Eropah barat dan tengah, juga bergantung kepada kuasa tentera A.S. untuk memenuhi keperluan keselamatan mereka.

China hanya mula memperolehi logistik sedemikian dan terletak di kawasan kejiranan yang sangat sesak yang dikelilingi oleh pesaing ketenteraan yang berpotensi seperti India, Rusia dan Jepun.

Selain itu, Beijing hanya mempunyai beberapa pakatan tentera seperti dengan Pakistan, Korea Utara, serta beberapa negara Asia Tenggara.

Tetapi, China dengan perlahan-lahan membangunkan institusi multi-nasional seperti Pertubuhan Kerjasama Shanghai dan projek aspirasinya iaitu projek Laluan Suter dengan harapan dapat memupuk ikatan yang lebih kukuh.

Walau bagaimanapun, China masih mengekalkan hubungan tegang dengan India yang mana China merampas wilayah Himalaya dalam perang 1962 yang singkat. Selain itu, Beijing telah membina tentera dan rangkaian jalan di sempadannya dengan India, serta juga membina beberapa pangkalan di negara-negara berdekatan untuk 'mengepung' India.

Dalam usaha untuk melakukannya selain daripada dengan cara serangan siber, Amerika Syarikat boleh menyerang tentera China dari udara atau laut.

Masalahnya adalah, China telah menghabiskan sekurang-kurangnya 20 tahun yang lalu dalam bersiap sedia untuk konflik seperti ini, dan melabur dalam pertahanan yang boleh menghalang pendekatan A.S..

Ini dilakukan dengan memerhati bagaimana A.S menjalankan Perang Teluk pada tahun 1990-an.

Sebahagiannya disebabkan oleh pemerhatian bagaimana A.S. menjalankan Perang Teluk pada tahun 1990-an, bersiap untuk konflik semacam ini, dan melabur dalam pertahanan yang boleh menghalang pendekatan A.S..

Mereka juga mempunyai peluru berpandu yang boleh menjatuhkan kapal terbang dan peluru berpandu yang secara teorinya boleh sampai ke pangkalan serantau A.S. di Jepun dan Guam, membuatkan pesawat dan landasan tentera AS terdedah kepada serangan.

Ramai pemerhati China mencadangkan bahawa serangan peluru berpandu ke atas pangkalan udara A.S akan menjadi sebahagian daripada pembukaan peperangan.

Jika pangkalan seperti ini diserang dan ditutup hanya untuk beberapa hari sahaja, ia sudah cukup untuk mengubah perjalanan konflik ini.

Menurut David Ochmanek, penyelidik antarabangsa dan pertahanan kanan Rand Corporation, China tidak perlu mengalahkan Amerika Syarikat secara ketenteraan secara ketara untuk mencapai matlamat jangka pendek mereka.

Jika matlamat mereka adalah untuk menakluki Taiwan, secara prinsipnya ini boleh dicapai dalam masa yang singkat, mungkin dalam beberapa hari atau minggu sahaja.

China bukan sahaja akan menyerang pangkalan udara A.S di rantau ini, tetapi juga akan menyerang kapal pengangkut di laut, menyerang sensor di ruang angkasa dan juga pautan komunikasi A.S yang sebahagian besarnya dikendalikan melalui ruang angkasa.

Pangkalan data dalam sistem arahan A.S juga akan dirosakkan dan China akan cuba untuk menindas dalam setiap dimensi yang mereka boleh.

Dan walaupun China akan cuba melakukan semua ini, perlu diketahui bahawa kebanyakan daripada keupayaan ini tidak diuji. Berbeza dengan Amerika Syarikat, China tidak mempunyai banyak pengalaman sebenar dalam menggunakan senjata dalam pertempuran.

Namun, perkembangan keupayaan China mewakili perubahan besar dari kira-kira 20 tahun yang lalu, ketika Presiden Bill Clinton menghantar pengangkut pesawat berhampiran Selat Taiwan untuk menghalang ancaman China ke atas pulau itu.

Pada ketika itu, China telah menembak peluru berpandu ke Taiwan, tetapi peluru berpandu tersebut kurang tepat dan mereka tidak dapat mengesan pengangkut yang dihantar A.S.

Dan China telah menghabiskan 25 tahun bukan hanya untuk mencari cara untuk mencari sistem seperti itu, tetapi bagaimana untuk mengatasinya dengan senjata yang tepat dalam jumlah yang sangat besar.

Chris Brose, bekas pengarah kakitangan untuk Jawatankuasa Senat Perkhidmatan Senjata berkata bahawa jika A.S mahu menghantar pengangkut pesawat berdekatan selat itu jika berlakunya konflik, "Saya pun tak mahu berada di dalam pengangkut pesawat tersebut,".

China juga boleh dikatakan telah mencapai kemajuan besar dalam membangunkan drone dan memajukan keupayaan perangkaian berbanding Rusia atau pelbagai negara Eropah.

Sebaliknya, industri Cina masih ketinggalan dalam pembangunan teknologi seperti enjin jet dan mengalami masalah kawalan kualiti.

Walau bagaimanapun, dari sisi lain, ia agak kuat dalam bidang elektronik dan dengan senang hati untuk meniru kedua-dua teknologi Barat dan Rusia.

Tambahan pula, penggodam China juga telah terbukti mahir dalam menggodam sistem komputer asing dan melancarkan pengintipan industri, tetapi Beijing setakat ini menahan diri daripada melaksanakan taktik manipulasi pilihan raya yang diamalkan oleh jirannya Rusia.

Bagi Amerika Syarikat pula, perbelanjaan ketenteraan besar-besaran oleh tenteranya mencerminkan pendekatan berorientasikan teknologi untuk berperang, satu paradigma yang bertujuan untuk menghantar drone sama seperti China atau peluru berpandu menggantikan manusia.

Ini terutamanya kerana setiap mangsa terbunuh boleh mengakibatkan keruntuhan politik.

Oleh itu, Pentagon lebih suka mengembangkan kecerdasan komprehensif dan keupayaan komunikasi untuk mengarahkan sistem senjata tanpa manusia dengan ketepatan yang tinggi.

Ini berbeza dengan menghantar anggota darat yang lebih besar dan lebih murah, seperti mana dilakukan pada masa lalu dalam Perang Dunia Kedua.

Contohnya, kapal boleh mengesan jet yang menyerang dan menghantar data sasaran kepada pesawat pejuang berdekatan yang kemudiannya boleh menggunakan telemetri (proses rakaman dan penghantaran bacaan instrumen) untuk melancarkan peluru berpandu tanpa mempamerkan dirinya sendiri dengan menghidupkan radar, atau sebaliknya.

Buat masa ini, Amerika Syarikat mengimbangi China dengan cara seperti menghantar mesej yang tidak disenangi, tetapi itu tidak mungkin menimbulkan tindak balas yang agresif dari Beijing.

Amerika Syarikat telah meningkatkan kadar penghantaran kapal Tentera Laut melalui selat itu, serta kebebasan latihan navigasinya di Laut China Selatan.

Perancis dan Britain juga telah menjalankan latihan sedemikian. Dan Amerika Syarikat bukan sahaja berhadapan dengan China dari segi ketenteraan sahaja, tetapi juga di luar konteks itu.

Mereka mengenakan tarif yang tinggi ke atas import China dalam mengejar kesepakatan perdagangan dan mengharammkan syarikat telekomunikasi China iaitu Huawei dari menjalankan perniagaan di A.S..

Walaubagaimanapun, Washington kurang agresif untuk menekan China mengenai isu-isu hak asasi manusia dan demokrasi, termasuk penahanan besar-besaran China terhadap umat Islam Uighur dan sokongan China terhadap tindakan keras ke atas penunjuk perasaan di Hong Kong.

Amerika Syarikat tahu banyak tentang keupayaan China, tetapi mengetahui tentang tujuannya adalah satu persoalan lain.

John McLaughlin, bekas pengarah CIA yang kini mengajar di Universiti Johns Hopkins, menyatakan bahawa pegawai-pegawai China telah mengatakan bahawa tujuan mereka adalah untuk menjadi kuasa global.

Namun apa yang dimaksudkan dengan kuasa global itu adalah tidak jelas. Adakah mereka cuba membina zon penampan pertahanan di sekitar sempadan mereka, yang mana dilakukan oleh banyak negara?

Jadi, pada pendapat anda, jika perang A.S-China meletus dalam abad ini, pihak manakah yang akan menang?

2. Jika Amerika Syarikat Berperang Dengan China, Siapa Yang Akan Menang?


Sejarah Pertukaran Tulisan Jawi ke Sistem Rumi di Malaysia

Sistem tulisan jawi sebenarnya merupakan sistem tulisan rasmi masyarakat kita, satu masa dahulu sebelum tulisan rasmi negara kita, mula mengadaptasi tulisan rumi sepenuhnya.

Walaupun demikian, telah dinyatakan di dalam Akta Bahasa Kebangsaan 1963, dalam sistem bahasa kebangsaan negara kita - kewujudan kedua-dua sistem itu perlulah dilihat sebagai selari yakni penggunaan tulisan rumi tidak boleh menyekat penggunaan tulisan jawi. Ini bermakna pada dasarnya, masyarakat Malaysia sepatutnya perlu memiliki kemahiran untuk memahami, membaca dan menelaah sistem tulisan jawi kerana kedudukan jawi sebenarnya diiktiraf dalam perlembagaan negara kita.

Namun sehingga ke hari ini, tulisan jawi kerap kali diletakkan sebagai satu bentuk tulisan yang dikatakan sepatutnya pupus serta tidak lagi relevan dalam era sekarang. Perbincangan serupa sebenarnya telah pun berlaku di kalangan masyarakat kita, sekitar era 50-an dan 60-an lagi, apabila idea untuk 'merumikan' sistem tulisan kita dicetuskan.

Berikutan kesedaran orang ramai tentang kepentingan memulihara karya sastera dan literasi masyarakat Melayu, beberapa kelompok penulis dan karyawan mula menggabungkan tenaga dan usaha mereka bagi mewujudkan satu gerak kerja sastera yang lebih mampan.

Kumpulan sasterawan ini mula bergerak bersama dengan menggunakan nama Angkatan Sasterawan 50 atau lebih dikenali sebagai ASAS 50. Ditubuhkan pada 6 Ogos 1950, gerakan persatuan ini merupakan kumpulan karyawan sastera yang pertama wujud di Tanah Melayu. Keahlian ASAS 50 bukanlah di kalangan penulis berstatus picisan sahaja, kerana mereka terdiri daripada nama-nama besar karyawan ketika itu - yang namanya masih dikenang sehingga kini seperti Keris Mas.

Ditubuhkan dengan matlamat mahu memperkembangkan dan memperbaharui karya sastera Melayu yang ada serta menyatukan kalangan penulis di bawah satu bumbung, inspirasi penubuhan ASAS 50 sebenarnya banyak berkait dengan gerakan hampir serupa di Indonesia, bergelar Angkatan 45.

Salah satu matlamat utama ASAS 50 yang terkandung dalam piagam penubuhannya adalah untuk menjadi salah satu pihak yang membantu memperkukuhkan rasa nasionalisme di kalangan rakyat, melalui penerbitan bahan sastera yang mengangkat nilai tersebut. Kenapa matlamat ini penting? Kami akan perjelaskan dalam perenggan-perenggan berikutnya.

Dalam zaman penjajahan British, penggunaan sistem tulisan rumi mula dipertingkatkan kepentingannya. Pada peringkat awal pengenalan tulisan rumi, pihak penjajah British telah bekerjasama dengan beberapa orang karyawan tempatan dalam menterjemahkan kitab-kitab orang Melayu klasik yang ditulis dalam tulisan jawi.

Dimulakan sekitar awal abad ke 20 oleh nama-nama besar ketika itu seperti C.O. Blagden, van Ronkel dan W.G. Shellabear yang pernah kami tampilkan dalam satu artikel popular kami - tulisan rumi mula meresap masuk dalam bentuk penerbitan-penerbitan dalam skala lebih besar.

Walau demikian, sistem ejaan rumi pada ketika itu masih mempunyai beberapa perbezaan dalam cara ejaan dan tulisannya. Ada pihak mengamalkan sistem rumi Elbinck yang diasaskan dari Belanda dan ada pihak yang menggunakan sistem ejaan English seperti Shellabear. Jadi penjajah pada ketika itu melantik R.J. Wilkinson untuk mempermudahkan sistem sedia ada ke dalam satu sistem sahaja.

Berikutan pengalamannya sebagai salah seorang penyusun Kamus Jawi-Melayu-Inggeris terbitan tahun 1903, Wilkinson memperkenalkan Sistem Ejaan Rumi Wilkinson pada tahun 1904 untuk menyelaraskan sistem tulisan rumi dan ejaannya.

Dengan kemahiran transliterasi yang dimiliki beliau, Wilkinson memperkenalkan kaedah yang mudah untuk merumikan tulisan-tulisan jawi yang ketika itu digunakan orang Melayu. Sistem Wilkinson kekal sebagai tulisan rumi standard yang diajarkan di sekolah-sekolah sehinggalah era 1940-an sebelum digantikan dengan Sistem Ejaan Rumi Za'ba (1940) sempena nama pengasasnya Zainal Abidin bin Ahmad.

Sistem tulisan rumi Za'ba itu kekal digunakan sehinggalah tahun 1972, apabila Malaysia dan Indonesia menjalinkan kerjasama melaksanakan standard baru bagi tulisan rumi meliputi Bahasa Melayu dan Bahasa Indonesia. Pengenalan Sistem Ejaan Rumi Bahasa Malaysia dan Pedoman Edjaan Bahasa Indonesia Jang Disempurnakan, dianggap sebagai detik di mana sistem tulisan rumi dianggap lengkap sepenuhnya.

Berbalik kepada ASAS 50. Dalam perkembangan sistem tulisan rumi di Tanah Melayu/Malaysia, wujud pertelagahan antara pihak-pihak yang mahu mempertahankan kedudukan jawi dengan pihak yang merasakan rumi adalah langkah terbaik untuk ke hadapan.

Antara individu paling lantang mengkritik ASAS 50 yang disifatkan sebagai 'pro rumi' dan anti elemen Islam adalah allahyarham Kassim Ahmad, yang sangat kerap menimbulkan kontroversi melibatkan banyak perkara. Ini kerana Kassim Ahmad menyifatkan; berikutan matlamat nasionalis yang dibawa ASAS 50, ia telah memberi kesan melonggarkan elemen-elemen Islamik dalam masyarakat negara kita.

ASAS 50 juga dikritik banyak pihak kerana terlalu berkiblatkan gerakan revolusi yang berlaku di Turki, yang dijulang mereka akibat mampu mengubah sistem tulisan Arab ke sistem tulisan Latin bagi menulis bahasa Turki.

Bagi mencapai matlamat ASAS 50 yang berpegang bahawa penggunaan sistem tulisan rumi sebenarnya membawa potensi lebih besar kepada perkembangan kesusasteraan bahasa Melayu, ASAS 50 mula menganjurkan Kongres Bahasa dan Persuratan Melayu sejak tahun 1952, buat kali pertama.

Dalam Kongres kedua yang dianjurkan di Seremban pada tahun 1954, ASAS 50 mengeluarkan 'memorandum ASAS 50' yang menjelaskan ayat berikut sebagai hasrat mereka

Angkatan Sastrawan 50, sebagai lembaga sastra yang bercita-cita dan berusaha ke arah kemajuan bahasa dan kesusastraan Melayu, sejak semula berpendapat bahwa abjad Latin adalah abjad yang paling sesuai dan praktif untuk bahasa Melayu sekarang dan akan datang.

Memorandum ini dikatakan memainkan peranan yang sangat besar dalam membantu kerajaan pada ketika itu, membuat keputusan tentang sistem bahasa dan tulisan yang akan digunakan di masa akan datang.

Kongres Bahasa dan Persuratan Melayu ke 3 yang dilangsungkan setahun sebelum kemerdekaan pada tahun 1956, dirasmikan sendiri oleh YTM Tunku Abdul Rahman serta ditutup acaranya oleh YB Dato Abdul Razak Hussain, Menteri Pelajaran ketika itu. Dalam kongres tersebut berlaku peristiwa bersejarah pengisytiharan sokongan penggunaan Bahasa Melayu sebagai bahasa kebangsaan seperti yang terkandung dalam Penyata Razak. Selain itu kongres itu juga memperkasakan matlamat awal penubuhan Dewan Bahasa dan Pustaka bagi membantu mewujudkan organisasi karyawan dan penerbit karya yang rapat dengan pemerintah.

Namun dalam kongres ketiga itu jugalah sistem tulisan jawi diibaratkan bertemu dengan penamatnya, setelah cadangan untuk mengutamakan tulisan rumi sebagai tulisan kebangsaan dipersetujui wakil kongres.

Antara perkara yang menyebabkan kurangnya usaha untuk meneruskan penggunaan tulisan jawi sebagai tulisan rasmi kebangsaan adalah disebabkan oleh pengaruh ASAS 50 pada era tersebut, yang mendesak agar rumi dijadikan pilihan utama. Pemimpin kerajaan kita juga pada ketika itu dikatakan sependapat dengan keputusan kongres anjuran ASAS 50, sehingga tidak ada banyak penentangan berlaku dalam hal ini.

Sehingga kini, kisah-kisah yang berbunyi seakan kritikan terhadap ASAS 50 serta pengaruh mereka terhadap hala tuju tulisan rumi dan hilang penguasaan jawi dalam masyarakat kita, terus kedengaran hingga kini. Penulis agak bersetuju dengan kritikan yang kedengaran, tetapi eloklah kisah itu disimpan dalam artikel yang akan datang kelak - yang akan membicarakan tentang beberapa individu yang bersungguh-sungguh melawan pemansuhan jawi dari masyarakat kita.


Negara Ini Memiliki Kunci Kelangsungan Hidup Manusia Dan Bumi

Rusia adalah negara terbesar di dunia, China adalah negara dengan penduduk yang paling ramai, dan Amerika Syarikat adalah yang terkaya.

Dan Maghribi pula, bukanlah kuasa besar global dan tidak terkenal, tetapi ia merupakan salah satu lokasi paling penting di dunia.

Elemen fosforus adalah kritikal untuk tamadun manusia di mana tumbuh-tumbuhan memerlukannya tumbuh dan berkembang, manakala kita memerlukan tumbuhan dimakan.

Tanah secara semulajadi mengandungi sejumlah fosforus yang tersedia untuk tumbuh-tumbuhan, tetapi setiap tahun, sebahagian daripadanya terhapus dari ladang-ladang melalui hakisan dan yang lain melalui tanaman yang menyerapnya.

Jadi, kita perlu menambahkan lebih banyak fosforus ke dalam tanah.

Ini dilakukan dalam bentuk tahi daripada haiwan ternakan yang makan tumbuh-tumbuhan, namun kita tidak mempunyai tahi haiwan yang mencukupi untuk menggantikan semua fosforus yang diperlukan untuk menanam makanan bagi populasi manusia yang semakin bertambah.

Nasib baik, terdapat sesetengah batu yang sangat kaya dengan fosforus, dan Maghribi adalah negara yang mempunyai sebahagian besar daripada batu ini yang kita mampu dapatkan.

Sebahagian besar fosforus sebenarnya berada di dasar lautan. Ini kerana batu-batu fosfat terbentuk lebih daripada berjuta-juta tahun disebabkan oleh mikroorganisma yang tinggal di laut mati dan badan-badan organisma yang kaya fosforus ini tenggelam ke dasar laut.

Ini berlaku di seluruh lautan, tetapi fosforus hanya tertumpu di dasar laut di beberapa tempat khas.

Di tempat-tempat ini terdapat banyak mikroorganisma, tidak ada sungai (yang akan mencairkan fosforus dengan mendapan lain), dan terdapat arus laut sekali-sekala yang membawa apa-apa mendapan ringan lain yang bukan fosforus.

Gabungan yang jarang berlaku ini membolehkan mendapan yang kaya dengan fosforus ini untuk tertumpu menjadi batu fosfat dan ia kebetulan berlaku di sepanjang lautan kuno yang merangkumi apa yang sekarang kita kenali sebagai Maghribi.

Hasilnya, Maghribi moden mempunyai hampir 75% daripada rizab fosfat yang boleh diakses di dunia. Jumlah ini belum pernah lagi dimiliki oleh mana-mana negara melibatkan apa-apa sumber sekalipun.

Sebagai contoh, China mempunyai sumber logam nadir bumi yang paling banyak di dunia, namun ia hanya merangkumi 36% sahaja daripada keseluruhannya.

Venezuela dan Arab Saudi pula merupakan negara dengan rizab minyak paling banyak di dunia tetapi kedua-duanya memiliki kurang daripada 20% rizab dunia.

Malah, Maghribi mempunyai begitu banyak batu fosfat yang dapat diakses di dunia sehinggakan tanpa rizabnya, manusia tidak berdaya untuk bertahan selama 100 tahun akan datang.

Dan walaupun Maghribi berkongsikan sumber ini dengan orang lain, manusia mungkin mempunyai sekitar 300 tahun.

300 tahun mungkin kedengaran agak lama, tetapi kita telah bergantung kepada pertanian untuk memberi makan kepada tamadun manusia beribu-ribu tahun.

Walaupun kita menemui satu lagi bekalan batu fosfat yang besar atau memikirkan cara untuk melombongnya dari dasar laut, ia akan habis juga akhirnya.

Pada ketika itu, kita boleh menunggu sehingga fosforus yang ada di ladang-ladang kembali mengalir ke lautan, sampai ke tempat istimewa itu dan tertumpu kembali untuk menjadi batu fosfat yang berakhir di bawah air.

Dan ini memerlukan berjuta-juta tahun yang mana kita semua mungkin telah pupus terlebih dahulu.

Oleh itu, jika kita bercadang untuk meneruskan tamadun manusia untuk tempoh yang akan datang, kita perlu menggunakan dan mengitar semula fosforus dengan lebih berkesan.


Sejarah Family Mart Dan Mengapa Ia Sangat Popular Di Malaysia

Semua orang sukakan kedai serbaneka kerana ada di antaranya buka 24 jam 7 hari seminggu dan mempunyai hampir segala-galanya yang kita perlukan.

Malah, sesetengah kedai serbaneka kini menawarkan mesin ATM, seperti 7-Eleven.

Namun, apa yang menarik perhatian kini adalah satu lagi rangkaian kedai serbaneka Jepun yang memasuki pasaran Malaysia, iaitu FamilyMart.

Walaupun baru beberapa tahun menapak di Malaysia, FamilyMart dilihatkan mendapat sambutan yang hangat seperti 7-Eleven. iluminasi.com kongsikan sejarah FamilyMart dan mengapa ia sangat popular di Malaysia.

FamilyMart Co., Ltd. (Kabushikigaisha Famirīmāto) adalah rangkaian francais kedai serbaneka Jepun yang berpangkalan di Toshima, Tokyo.

FamilyMart adalah rangkaian kedai serbaneka kedua terbesar di Jepun, di belakang 7-Eleven.

Kini, terdapat 24,243 kedai di seluruh dunia di Jepun, Taiwan, China, Filipina, Thailand, Vietnam, Indonesia, dan Malaysia.

Ia merupakan anak syarikat FamilyMart UNY Holdings, Ltd. yang juga memiliki rangkaian Supermarket Uny.

Terdapat beberapa kedai di Jepun dengan nama Circle K Sunkus di bawah operasi FamilyMart.

Ia mempunyai semua barangan runcit Jepun termasuklah majalah, manga, minuman ringan, minuman beralkohol seperti nikuman, ayam goreng, onigiri, dan bento juga tersedia.

Di Korea Selatan kedai-kedai ini dipanggil sebagai CU dan dikendalikan secara berasingan oleh BGF Retail yang merupakan kedai rantaian terbesar di Korea Selatan satu ketika dahulu.

FamilyMart yang pertama dibuka di Sayama, Prefektur Saitama pada tahun 1973. Pada Oktober 2013, FamilyMart membuka kedai ke-10,000 nya di Jepun dan operasi di bahagian-bahagian tertentu di Asia terutamanya China, terus berkembang. [8]

Sehingga Januari 2018, terdapat 24,243 kedai FamilyMart di seluruh dunia, dengan pertumbuhan pesat di Asia di luar Jepun.

Terdapat 17,409 kedai di Jepun, 3,165 kedai di Taiwan, 2,177 kedai di China, 1,138 kedai di Thailand, 66 kedai di Filipina, 165 kedai di Vietnam, 87 kedai di Indonesia dan 162 kedai di Malaysia.

(FamilyMart pertama di Malaysia dibuka di Wisma Lim Foo Yong, Bukit Bintang)

Pada 11 November 2016 jam 11 pagi, kedai FamilyMart pertama di Malaysia telah dibuka di Wisma Lim Foo Yong di Bukit Bintang, Kuala Lumpur.

FamilyMart menjadi sangat popular sejak itu kerana merupakan kedai serbaneka pertama yang menjual ais krim lembut dan snek segar.

FamilyMart Malaysia dimiliki oleh QL Resources Bhd dan Maxincome Resources Sdn Bhd. Mereka membuat perjanjian 20 tahun dengan FamilyMart Co Ltd.

Kesemua perkhidmatan makanan FamilyMart Malaysia dan pilihan makanan siap sedia diperbuat daripada bahan-bahan yang halal sahaja.

Perkhidmatan ini sedang dalam proses permohonan halal dengan JAKIM. Produk yang terdapat di FamilyMart yang disahkan Halal akan membawa logo Halal pada pembungkusannya.

Bagi produk yang diimport dari Jepun, Korea atau Taiwan, ramuan produk akan diperiksa untuk memastikan tiada bahan haram seperti daging babi, lemak atau alkohol digunakan.

Pelanggan akan dapat membaca maklumat bahan-bahan mengenai pembungkusan makanan atau minuman sebelum membeli untuk memastikan pemakanan yang meyakinkan.

Pada April 2019, FamilyMart Malaysia merupakan salah satu outlet F&B (makanan dan minuman) yang dipilih oleh lebuh raya terbesar di Malaysia iaitu PLUS Malaysia Berhad untuk menubuhkan kedai mereka di salah satu kawasan R & R.

Sehingga 6 Disember 2019, terdapat 162 kedai di seluruh Malaysia, sambil menambah lebih separuh daripada kedai-kedainya lama selepas membuka kedai ke-100 di Melaka.

Menjelang 2025, dijangkakan terdapat 1,000 kedai di seluruh Malaysia, membawa konsep "konbini" (kedai serbaneka Jepun) ke Malaysia.

Apabila FamilyMart membuka kedainya di Malaysia, ia merupakan impian menjadi kenyataan bagi setiap rakyat Malaysia yang sangat taksub dengan produk-produk Jepun.

Antara salah satu sebabnya adalah kerana kedai ini menjual ais krim lembut berperisa matcha asli.

Ais krim yang dijual dengan harga RM2.90 ini adalah produk yang paling laris dan salah satu tarikan yang membuat orang kembali ke FamilyMart.

Jika anda tidak percaya, cuba pergi ke kedai ini pada lewat malam dan anda akan dapat melihat masih ramai orang membeli ais krim matcha ini.

Selain itu, kedai ini tahu bagaimana untuk "bermain" dengan menu ais krim mereka di mana FamilyMart akan memperkenalkan perisa ais krim yang baru setiap beberapa bulan, seperti perisa kek keju, taro dan garam laut.

Sebab kedua paling popular yang membuat orang sanggup untuk beratur selama setengah jam hanya untuk mendapatkannya sudah tentunya adalah oden.

Mungkin anda pernah mendengar makanan bernama udon, tetapi apa pula oden?

Oden adalah sejenis hidangan yang mengandungi beberapa bahan seperti kek ikan dan beberapa yang lain, dihidangkan dengan sup tomyam bagi memenuhi citarasa tempatan.

Banyak kedai-kedai tempatan mula menjadikan oden sebagai menu tambahan kerana rakyat Malaysia sangat gemarkannya tetapi tidak ada yang dapat dibandingkan dengan sup tomyam lazat dari Family Mart.

Sebab ketiga yang membuatkan FamilyMart popular di Malaysia adalah cara mereka mempersembahkan produk mereka sama seperti kedai Jepun sebenar.

Pemasaran mereka sangat berkesan di mana sebaik sahaja anda menjejakkan kaki ke dalam kedai, anda akan disambut dengan rasa Jepun yang sebenar.

Semua rak disusun dengan kemas dan rak pastri sentiasa dipenuhi dengan roti dan pastri yang dibakar segar. Pencuci mulut juga mempunyai pilihan yang menarik.

Harga yang agak berpatutan juga membuatkan FamilyMart menjadi pilihan. Kedai serbaneka adalah pilihan terbaik apabila anda berasa lapar dan dalam keadaan tergesa-gesa.

Namun apa yang penting adalah harga makanan haruslah berpatutan bagi membolehkan semua golongan menikmatinya.

FamilyMart mempunyai beberapa pilihan menarik untuk onigiri, daripada ayam teriyaki, tuna malah citarasa tempatan iaitu rendang, yang dijual dengan harga berpatutan.

Klook menyenaraikan 18 makanan yang anda patut beli di FamilyMart.

Menurut berita yang diterbitkan oleh The Sun Daily pada Mei 2016, 7-Eleven tidak terkejut dengan kemasukan jenama kedai serbaneka Jepun, Family Mart ke Malaysia.

Ketua Pegawai Eksekutifnya berkata mereka mengalu-alukan persaingan kerana ia membina persepsi kemudahan.

Kedai serbaneka 7-Eleven kini merekodkan 2,347 bilangan kedai di seluruh Malaysia dan masih berkembang sementara FamilyMart mempunyai lebih daripada 100 kedai yang memfokuskan di Kuala Lumpur dan Lembah Klang.

Kemasukan FamilyMart ke Malaysia dilihatkan langkah yang sangat baik bukan sahaja bagi ekonomi negara tetapi juga memberikan kemudahan kepada rakyat Malaysia untuk memilih.


Sejarah Penubuhan Lembaga Urusan dan Tabung Haji

Sekiranya anda pernah pergi ke rumah-rumah kampung atau orang-orang tua, anda mungkin akan dapat melihat gambar Kaabah tergantung di dinding rumah. Ianya menggambarkan betapa tingginya harapan orang dahulu untuk menjejakkan kaki ke Masjidil Haram.

Bagi orang Muslim, menunaikan ibadah Haji merupakan rukun Islam yang ke 5 dan satu kewajipan bagi yang berkemampuan. Walau bagaimanapun, perbelanjaan yang besar untuk ke sana biasanya akan menyebabkan seseorang individu itu terpaksa memperuntukkan kesemua wang simpanannya untuk menunaikan ibadah Haji ini.

Akibatnya, setelah pulang daripada Haji ada yang terpaksa kembali hidup susah malah ada yang terpaksa menggadaikan tanah untuk meneruskan kehidupan. Perkara ini merupakan realiti yang sangat menyedihkan.

Institusi Tabung Haji ditubuhkan pada tahun 1962. Ianya merupakan manifestasi keprihatinan kerajaan terhadap kebajikan umat Islam berhubung perjalanan menunaikan Haji di Tanah Suci.

Perjalanan ke Ka'abah secara amnya memerlukan biaya yang besar dan biasanya akan menggunakan sebahagian besar daripada wang simpanan yang disimpan. Akibatnya, nasib ekonomi umat Islam terutamanya selepas melaksanakan haji sangat menyedihkan dan hal ini memberikan implikasi buruk terhadap pembangunan ekonomi dan pertumbuhan negara.

Selama bertahun-tahun lamanya, perkara ini berlaku namun tiada tindakan yang mampu dilakukan oleh kerajaan pada waktu itu. Namun, segalanya berubah selepas Profesor Diraja Ungku Abdul Aziz bin Ungku Abdul Hamid dari Universiti Malaya seorang ahli akademik yang terkenal dalam bidang ekonomi luar bandar, telah menyampaikan idea untuk menubuhkan  Lembaga Urusan dan Tabung Haji (LUTH).

Penubuhan ini bertujuan untuk membantu umat Islam menunaikan haji ke Mekah tanpa memusnahkan masa hadapan mereka dan mengelakkan mereka daripad kesusahan kewangan apabila mereka kembali semula ke tanah air sebaik sahaja menunaikan Haji. Oleh itu, penubuhan TH bertujuan untuk menyediakan kemudahan kedua-duanya - untuk menyelamatkan dan melabur secara menguntungkan.

Berdasarkan kajian dan pemerhatian yang dilakukan pada tahun 1950-an, Profesor Diraja Ungku Abdul Aziz mendapati majoriti orang Muslim pada ketika membuat simpanan kewangan semata-mata kerana mahu mengerjarkan Haji.

Biasanya mereka hanya menyimpan wang di bawah bantal, bawah tilam, bawah lantai, dalam bekas yang ditanam dan sebagainya. Ada juga yang membeli tanah atau binatang ternakan yang kemudiannya akan dijual bagi menampung perbelanjaan ke Mekah. Cara penyimpanan sebegini bukan sahaja menjejaskan ekonomi luar bandar tetapi juga mempengaruhi pembangunan negara.

Cara penyimpanan tradisional seperti ini diamalkan memandangkan setiap Muslim mahu memastikan wang simpanan mereka benar-benar bersih daripada unsur riba apabila pergi mengerjakan Haji kelak. Hal ini disebabkan simpanan wang di bank dan institusi kewangan pada ketika itu masih belum bebas daripada unsur riba dan Bank Islam masih belum lagi wujud.

Oleh itu, Profesor Diraja Ungku Abdul Aziz mencadangkan bakal jemaah Haji perlulah menyimpan di bank atau institusi kewangan yang bebas riba tetapi pada masa yang sama tetap menjana keuntungan.  Keuntungan yang diperoleh daripada pelaburan sedemikian akan dikembalikan dalam bentuk perkongsian keuntungan atau dividen kepada pendeposit.

Cadangan itu hanya boleh dilaksanakan pada tahun 1962 apabila Sheikh Mahmoud al-Shaltut, Rektor Universiti Al-Azhar, Kaherah melawat Malaysia. Selepas mengkaji kertas cadangan itu, beliau meluluskan rancangan itu sebagai salah satu cara  yang boleh diterima oleh Islam dan akan memberi manfaat kepada umat Islam di Malaysia dan menggesa pelaksanaannya dilakukan segera.

Mesyuarat pertama Ahli-Ahli Lembaga Pengarah Perbadanan Wang Simpanan Bakal-bakal Haji di Kuala Lumpur pada tahun 1963

Idea bernas ini akhirnya menjadi realiti apabila Lembaga Urusan Tabung Haji (LUTH) telah ditubuhkan pada tahun 1969. LUTH adalah sebuah agensi hasil gabungan Perbadanan Wang Simpanan Bakal-bakal Haji (PWSBH) dan Pejabat Urusan Hal Ehwal Haji (yang ditubuhkan lebih awal pada tabu 1951).

Walaupun sudah mencapai kejayaan membanggakan pada ketika itu, pendekatan pelaburan TH pada masa itu kadang-kala dikritik oleh beberapa orang kerana dianggap sudah ketinggalan zaman dan perkara ini telah mendapat perhatian daripada beberapa orang pemimpin negara pada waktu tersebut.

Oleh itu, TH telah didesak untuk terus maju bukan sahaja sebagai institusi Islam yang membantu orang Muslim mengerjakan Haji, tetapi juga perlu mengembangkan dan lebih proaktif dalam pelaburannya, selaras dengan wawasan negara untuk menjadi negara perindustrian menjelang tahun 2020.

Akibat permintaan dan desakan untuk memodenkan dan juga menanamkan profesionalisme dalam pengurusan dan kakitangan, Akta Lembaga Tabung Haji 1969 (Disemak 1973) telah dipinda dan disemak semula pada tahun 1995. Bersama dengan pengecualian TH dari Skim Perkhidmatan Kerajaan dan pengenalan skim pekerjaannya sendiri, pindaan itu diharapakan dapat menjadikan TH lebih produktif dan inovatif dalam pelaburannya.